**Sveučilište Josipa Jurja Strossmayera u Osijeku**

**Akademija za umjetnost i kulturu u Osijeku**

**STRATEGIJA ZNANSTVENOGA RADA**

**2020. – 2024.**

**Osijek, rujan 2019.**

Sadržaj:

[1. POVJERENSTVO ZA IZRADU STRATEGIJE ZNANSTVENOGA RADA 1](#_Toc20665333)

[2. SVRHA OSNIVANJA I RADA ZNANSTVENE ORGANIZACIJE 2](#_Toc20665334)

[3. ANALIZA ZNANSTVENOGA POTENCIJALA AKADEMIJE I NJEZINA POLOŽAJA U ZNANSTVENOM OKRUŽENJU 3](#_Toc20665335)

[3.1. Optimizacija položaja znanstvenoga rada na Akademiji 5](#_Toc20665336)

[3.2. Strateške znanstvene platforme 7](#_Toc20665337)

[4. OČEKIVANI ISHODI STRATEŠKOG PROGRAMA ZNANSTVENIH ISTRAŽIVANJA 13](#_Toc20665338)

[4.1. Opći ciljevi znanstvenoga rada na Akademiji za umjetnost i kulturu u Osijeku 13](#_Toc20665339)

[5. POKAZATELJI USPJEŠNOSTI PROVEDBE STRATEŠKOG PROGRAMA ZNANSTVENIH ISTRAŽIVANJA 16](#_Toc20665340)

[6. ZNANSTVENE TEME KOJE ZNANSTVENA ORGANIZACIJA NAMJERAVA ISTRAŽIVATI 18](#_Toc20665341)

[6.1. Prioritetna znanstvena polja 18](#_Toc20665342)

[6.2. Strateški istraživački projekti na Akademiji 18](#_Toc20665343)

[7. PLAN ORGANIZACIJSKOG RAZVOJA 31](#_Toc20665344)

# 1. POVJERENSTVO ZA IZRADU STRATEGIJE ZNANSTVENOGA RADA

|  |  |  |  |
| --- | --- | --- | --- |
|  | **nastavnici** | **zvanje** | **umjetničko područje / polje** |
| 1. | akademik dr. sc. Krešimir Nemec | prof. | znanstveno područje humanističkih znanosti, znanstveno polje filologija |
| 2. | dr. sc. Leo Rafolt | prof. | znanstveno područje humanističkih znanosti, znanstveno polje znanost o umjetnosti |
| 3. | dr. sc. Krešimir Purgar  (predsjednik Povjerenstva) | izv. prof. | znanstveno područje humanističkih znanosti, znanstveno polje znanost o umjetnosti |
| 4. | dr. sc. Berislav Jerković | izv. prof. art | znanstveno područje glazbena umjetnost, znanstveno polje glazbena pedagogija |
| 5. | dr. sc. Ivana Bestvina Bukvić | doc. | znanstveno područje društvenih znanosti, znanstveno polje ekonomija |
| 6. | dr. sc. Katarina Žeravica | doc. | znanstveno područje humanističkih znanosti, znanstveno polje znanost o umjetnosti |

U izradi Strategije također su sudjelovali dekanica i prodekani te nastavnici i suradnici svih odsjeka Akademije za umjetnost i kulturu u Osijeku.

# 2. SVRHA OSNIVANJA I RADA ZNANSTVENE ORGANIZACIJE

Akademija za umjetnost i kulturu osnovana je kao sastavnica koja je nastala statusnim promjenama na Sveučilištu Josipa Jurja Strossmayera, kao pravni sljednik Umjetničke akademije u Osijeku i Odjela za kulturologiju. Akademija je danas jedina umjetničko-nastavna i znanstveno-nastavna sastavnica Sveučilišta Josipa Jurja Strossmayera u Osijeku. Dopusnicu Ministarstva znanosti i obrazovanja Republike Hrvatske za obavljanje djelatnosti visokog obrazovanja dobila je 3. srpnja 2018. godine. Akademiju za umjetnost i kulturu čini šest odsjeka koji se uz nastavne aktivnosti bave umjetnošću i znanstveno-istraživačkim radom. To su Odsjek za glazbenu umjetnost, Odsjek za instrumentalne studije, Odsjek za kazališnu umjetnost, Odsjek za vizualne i medijske umjetnosti, Odsjek za kreativne tehnologije te Odsjek za kulturu, medije i menadžment. Cilj je Akademije za umjetnost i kulturu razvijati i poticati izvrsnost u području umjetnosti, znanosti i kulturne produkcije u najširem smislu te kroz različite umjetničke i znanstvene sadržaje realizirati nastavne programe i projekte kojima se promiču i prezentiraju interdisciplinarne, kulturološke kao i umjetničko-znanstvene posebnosti nastavnih programa te umjetničkih, znanstvenih i interdisciplinarnih projekata.

Ova znanstvena strategija obuhvaća razdoblje tijekom kojeg bi Akademija za umjetnost i kulturu trebala dobiti redefinirano institucijsko utemeljenje svojih znanstvenih aktivnosti, stoga ovdje opisane mjere, projekti i istraživanja obuhvaćaju postupke pomoću kojih će biti stvoreni temelji za kvalitetan znanstveno-istraživački rad u srednjoročnom razdoblju. Ponajprije, nužno je ostvariti formalne pretpostavke za funkcioniranje sustava, ali i druge pretpostavke koje donose stvarne, trajno održive rezultate. To znači, prije svega, voditi računa o ljudskom potencijalu, tj. o usmjeravanju perspektivnih kadrova prema znanstvenom radu te trajno osnaživati njihovu motivaciju – bili oni još studenti, tek diplomirani ili već etablirani stručnjaci. Naš je opći cilj definiran, prema tomu, kroz sinergijski učinak ovih glavnih smjerova djelovanja:

1. prema uspostavljanju organizacijske infrastrukture koja će biti čvrst temelj za budući razvoj;
2. prema definiranju projekata i prioritetnih znanstvenih tema koje su relevantne za društvenu zajednicu u kojoj djelujemo;
3. prema postojećim zaposlenicima koje ćemo trajno motivirati da u novoosnovanoj znanstvenoj instituciji ostvare osobne potencijale u području vrhunskoga znanstvenoga rada;
4. prema svim ostalim znanstvenicima iz naših prioritetnih područja kojima je znanost način života, a ne tek pretpostavka pravocrtne akademske karijere;
5. naposljetku, prema našim studentima kojima ćemo od početka objašnjavati što je i čemu služi znanstveni rad u (pretežito) humanističkim i društvenim znanostima te koja je njihova važnost u svijetu koji preferira tehničke i prirodne znanosti.

Dakle, osim stvaranja mogućnosti da znanstvenici na Akademiji ostvare svoj puni potencijal u skladu s osobnim interesima, potrebama institucije i društvene zajednice, aktivnosti nastavnika i cijele znanstvene komponente na našoj instituciji moraju biti usmjerene prema stvaranju temeljnih pretpostavki za znanstveni rad već kod studenata – i one najbolje među njima regrutirati na vrijeme – kako bismo osigurali obnavljanje znanstvenoga kadra i dugoročan razvoj naših strateških znanstvenih polja i grana.

# 3. ANALIZA ZNANSTVENOGA POTENCIJALA AKADEMIJE I NJEZINA POLOŽAJA U ZNANSTVENOM OKRUŽENJU

Akademija za umjetnost i kulturu osnovana je 2018. godine, a nastala je spajanjem Umjetničke akademije i Odjela za kulturologiju. Tim spajanjem omogućeno je povezivanje resursa obiju institucija tako što je pretežito umjetničkoj komponenti bivše Akademije omogućeno širenje i na onu znanstvenu, a Odjel za kulturologiju obogaćen je neposrednim praktičnim uvidima u široko područje vizualnih i primijenjenih umjetnosti, glazbe i kazališta. Tako je otvoren prostor, s jedne strane, snažnom razvoju znanosti o umjetnosti, a s druge strane kultura, medijske i komunikacijske znanosti proširirile su bazu znanstvenih istraživanja. Pored evidentnih prednosti što proizlaze iz sinergije umjetničkih i znanstvenih potencijala, integracija dviju institucija predstavlja i višestruk izazov u smislu definiranja razvojno-strateških prioriteta, pokrivanja različitih disciplinarnih područja i artikulacije identiteta institucije – kako prema njezinim studentima i profesorima, tako i prema široj javnosti koja mora prepoznati Akademiju kao visokoškolsku i znanstvenu instituciju prilagođenu novom vremenu dinamičnog razvoja vizualne kulture, kreativnih praksi i industrije slobodnog vremena. Stoga ono najprepoznatljivije za našu instituciju – spoj humanističkih, društvenih i interdisciplinarnih znanosti s umjetničkim područjem – mora biti iskorišteno kao komparativna prednost na tržištu rada i intelektualnih usluga.

Kao jedna od rijetkih institucija ne samo u Republici Hrvatskoj nego i u širem okruženju, unutar spomenutih područja Akademija za umjetnost i kulturu objedinjuje različita znanstvena polja i grane; djeluje kao znanstveno-nastavna institucija s brojnim studijskim programima, a nakon integracije, tj. dolaskom velikog broja znanstvenika otvorila se mogućnost za razvoj vrhunskoga znanstvenoga rada. Time ponajprije želimo skrenuti pozornost na činjenicu da Akademija ne zapošljava nastavnike iz društveno-humanističkih znanosti samo kao one koji pokrivaju opće predmete iz teorijskih predmeta na umjetničkim programima – što je gotovo isključivo slučaj u drugim usporedivim institucijama kod nas – nego Akademija ravnopravno izvodi nastavu u umjetničkom i društveno-humanističkom području te provodi znanstvene projekte u tim područjima. Dakle, Akademija usporedno razvija obje komponente i to je njezina bitna prednost koju uvijek treba naglašavati.

Akademija za umjetnost i kulturu ima ukupno **161** zaposlenika, od toga ukupno **33** zaposlenika sa znanstvenim doktoratom, prema sljedećoj strukturi: **28** zaposlenika u znanstveno-nastavnom zvanju, **4** poslijedoktoranda, i **2** zaposlenika u nastavnom zvanju sa znanstvenim doktoratom. Još **2** zaposlenika ima znanstveni doktorat ali se biraju u umjetničkom području.

Sadašnja je struktura prema znanstvenim područjima i poljima ovakva:

|  |  |  |
| --- | --- | --- |
| Znanstveno područje | znanstvenici u zvanju | trenutačan broj znanstvenika u zvanju / izgledan broj znanstvenika u zvanju |
| humanističko | znanost o umjetnosti | 8 / 10 |
| humanističko | filologija | 5 / 6 |
| humanističko | povijest umjetnosti | 2 / 2 |
| društveno | ekonomija | 5 / 8 |
| društveno | informacijske i komunikacijske znanosti | 1 / 3 |
| interdisciplinarno  (obrazovne znanosti) | pedagogija i glazbena umjetnost | 4 / 5 |
| interdisciplinarno  (umjetnost–znanost) | pedagogija i glazbena umjetnost | 2 / 2  (biraju se u umjetničkom području |
| interdisciplinarno  (društvene–humanističke) | informacijske i komunikacijske znanosti; teologija  informacijske i komunikacijske znanosti; filologija | 1 / 1  0 / 1 |
| interdisciplinarno  (humanističke) | interdisciplinarno  filologija, povijest umjetnosti, znanost o umjetnosti | 1 / 1 |

Evidentna je brojnost zaposlenika iz humanističkoga područja (17) u odnosu na interdisciplinarno (6) i društveno područje (6). Također je vidljivo da unutar humanističkoga područja izrazito dominira znanost o umjetnosti. Brojevi na desnoj strani to još zornije pokazuju, uz napomenu da i neki postojeći zaposlenici i doktorandi prelaze ili se po prvi put biraju u polje znanost o umjetnosti ili će pak biti upisani u registar znanstvenika tijekom aktualnosti ove strategije. S obzirom na to da dvoje zaposlenika iz interdisciplinarnoga znanstvenoga područja pripada i umjetničkom području (u kojem se biraju u zvanje), dolazimo do odnosa 2,5 : 1 : 1 zaposlenika između humanističkog, interdisciplinarnog i društvenog područja.

S druge strane, izgledan je i veći broj doktorata u svim područjima djelovanja. Naime, za točnu predodžbu o znanstvenom potencijalu Akademije i za eventualne korekcije u idućem razdoblju, važno je sagledati raspodjelu ukupnoga broj zaposlenika sa znanstvenim doktoratima te novim znanstvenim zvanjima u bliskoj budućnosti. Tablica pokazuje da će doktorati stečeni u bliskoj budućnosti ponajviše biti iz polja znanosti o umjetnosti, ekonomije te informacijskih i komunikacijskih znanosti.

|  |  |  |
| --- | --- | --- |
| Matični odsjek | znanstveni doktorati po poljima | trenutačan / izgledan broj znanstvenih doktorata |
| Odsjek za vizualne i medijske umjetnosti | znanost o umjetnosti | 1 / 3 |
| Odsjek za kazališnu umjetnost | znanost o umjetnosti | 4 / 5 |
| Odsjek za kreativne tehnologije | znanost o umjetnosti  filologija | 2 / 2  1 / 1 |
| Odsjek za kulturu, medije i menadžment | ekonomija  znanost o umjetnosti  filologija  inform. i kom. znanosti | 6 / 7  1 / 1  3 / 3  3 / 5 |
| Odsjek za glazbenu umjetnost | glazbena pedagogija  znanost o umjetnosti | 6 / 8  1 / 1 |
| Odsjek za instrumentalne studije | inform. i kom. znanosti  filologija  ekonomija | 1 / 1  1 / 2  0 / 1 |
| Ostalo | ekonomija  pravo | 0 / 2  1 / 1 |

Samo na jednom odsjeku (Odsjek za kulturu, medije i menadžment) zaposlenici u znanstveno-nastavnom zvanju čine većinu. Oni pripadaju primarno poljima ekonomije i informacijskim i komunikacijskim znanostima, filologiji i znanosti o umjetnosti. Na ostalim odsjecima, a u skladu s ukupnim brojem zaposlenika na Akademiji, zaposlenici u znanstveno-nastavnim zvanjima čine osjetnu manjinu u odnosu na zaposlenike u umjetničkom području. S druge strane, uvidom u bazu podataka CROSBI, znanstvena produkcija na tim odsjecima (Vizualne i medijske umjetnosti, Kreativne tehnologije, Glazbena umjetnost i Kazališna umjetnost) u vrlo je bliskoj vezi s teorijskim problematikama njihovih matičnih umjetničkih odsjeka što će biti osnovni razlog tomu da na Odsjeku za kulturu, medije i menadžment primijenimo načelo tematske, a na drugim odsjecima disciplinarne integracije, dok je na Odsjeku za kazališnu umjetnost najbolje primijeniti kombinaciju jednoga i drugoga načela.

Struktura znanstvenika po područjima i poljima svakako predstavlja izazov za organizaciju znanstvenoga rada budući da je, ako želimo na najbolji način iskoristiti potencijale, potrebno uskladiti osobnu ekspertizu s konkretnim projektima i temama. O njima će biti više riječi kasnije, ali ovdje želimo usmjeriti pozornost na načelan uvid za koji smatramo da je važan.

Naime, s obzirom na veličinu, znanstveni potencijal, ali i disciplinarnu heterogenost, osobito je važno da na svim odsjecima, a posebice na Odsjeku za kulturu, medije i menadžment, u skladu s nominalnim mogućnostima, pojedinačni interesi znanstvenika budu u što je većoj mjeri usklađeni s ovdje predstavljenim znanstvenim ciljevima i programima. To je ponajprije moguće postići *tematskom integracijom* (o tome malo niže) i koordinacijom znanstvenoga *outputa*. To treba naglasiti ne zato što zaposlenici u znanstvenim zvanjima u odnosu na ukupan broj zaposlenih u znanstvenim i umjetničkim zvanjima čine 40 % (33 zaposlena znanstvenika, od toga 28 u znanstveno-nastavnom zvanju, u odnosu na ukupno 42 zaposlena u umjetničkim zvanjima), nego kako bi se preciznije uskladili osobni znanstveni interesi sa strateškim ciljevima institucije. Upravo zato ova strategija predviđa dvostruko načelo: s jedne strane snažno oslanjanje na integracijske učinke pojedinih odsjeka, a s druge na horizontalnu pokretljivost znanstvenika unutar projekata na razini cijele Akademije.

## 3.1. Optimizacija položaja znanstvenoga rada na Akademiji

Bavljenje znanstvenim radom na instituciji u kojoj je tijekom ranijeg razdoblja dominirala umjetnička komponenta zahtijeva dodatno promišljanje o ulozi znanstvenoga rada i položaju znanstvenika ne samo kao izvođača tzv. teorijske skupine predmeta, nego i artikulaciju napora usmjerenih k ostvarivanju osobnih identiteta naših znanstvenika. To je utoliko važnije što zaposlenici u znanstveno-nastavnim zvanjima na Akademiji sudjeluju u izvođenju nekoliko preddiplomskih i diplomskih studija koji imaju u najvećoj mogućoj mjeri znanstvenu – a ne umjetničku – komponentu i utoliko su, kako smo ranije naveli, u jedinstvenom položaju u odnosu na sve druge znanstvenike u Republici Hrvatskoj (jedna od usporedivih iznimki zagrebački je Tekstilno-tehnološki fakultet gdje se izvode studijski programi i u tehničkom i u umjetničkom području uz značajnu humanističku i društvenu komponentu). Naime, od ukupnoga broja zaposlenih u znanstveno-nastavnim i umjetničko-nastavnim zvanjima na Akademiji, ti potonji čine tri četvrtine pa dominiraju ne samo po broju, nego i po vidljivosti u javnosti, broju i kvaliteti aktivnosti te korištenju unutrašnjih resursa. Nakon integracije bivše Umjetničke akademije i bivšeg Odjela za kulturologiju potencijalni utjecaj znanstvenoga rada na Akademiji bitno je porastao i posljedično omogućio da i na drugim odsjecima poraste svijest o potrebi znanstvene prepoznatljivosti i odgovarajućoj prezentaciji aktualnih i budućih projekata.

Jedan od najvažnijih ciljeva ove strategije jest upravo razvijanje svijesti kod zaposlenih znanstvenika, ali i unutar institucije u cjelini o tome da umjetnička komponenta Akademije sada posjeduje i onu znanstvenu koja se mora u potpunosti integrirati imajući u vidu posebnosti njezinih disciplinarnih ciljeva i metoda. Stoga je ovaj strateški cilj uistinu specifičan u odnosu na druge znanstvene i visokoškolske institucije kod nas i zato mu treba posvetiti posebnu pozornost. Također, valja uzeti u obzir ponovno specifičnu okolnost da se potreba za strateškim razmišljanjem o znanstvenom radu na Akademiji nije dogodila organskim rastom ili kao posljedica potrebe za produbljivanjem unaprijed definiranog tematskog znanja i poduke, nego spajanjem dviju institucija koje su se u svojim disciplinarnim prioritetima bitno razlikovale.

S druge strane, specifičnosti uvijek valja promatrati kao prednosti i zato bi potencijale znanstvenoga rada na Akademiji valjalo uskladiti s umjetničkom komponentom, tj. u znanstvenim istraživanjima se u većoj se mjeri posvetiti ulozi umjetnosti, umjetnika, medija i medijske proizvodnje, kulture te općenito kreativnosti i kreativnih praksi u suvremenom društvu. Ta smjernica logično proizlazi iz postojeće strukture znanstvenika, njihovih dosadašnjih znanstvenih opusa, a svakako treba biti i smjernica za budući rad. Naime, sve ranije navedene posebnosti Akademije treba iskoristiti u svrhu optimizacije znanstvenoga rada prema temama, područjima i ekspertizama koje su u najužoj vezi s budućim znanstvenim i umjetničkim istraživanjima, a ona pak moraju biti precizno usmjerena prema ovim osnovnim ciljevima:

* poticati razumijevanje nastanka, funkcije i značenja različitih oblika kreativnosti danas, prvenstveno suvremene umjetnosti i novih medijskih praksi,
* istraživati procese umjetničkog djelovanja u društvenoj zajednici kao integralnog dijela kulturnog identiteta pojedinaca i nacije, u hrvatskom i europskom kontekstu,
* razvijati znanstvene strategije koje će pomoći etabliranju kreativnosti i umjetničkog djelovanja,
* produbljivati znanja o ulozi i potencijalu medija, prvenstveno društvenih mreža i različitih vidova interaktivnosti,
* istraživati socio-ekonomsko značenje kreativnih industrija te područja unaprjeđivanja i razvoja organizacija u ovom području,
* proučavati umjetničke, ekonomske, socijalne, kulturalne i tehnološke reperkusije uloge medija,
* aktivirati i primijeniti humanističku i društvenu znanstvenu komponentu u razvoju suvremenih kreativnih tehnologija,
* razvijati najmodernije pedagoške metode u cilju obrazovanja studenata i njihova uključivanja u znanstveni rad.

Kao što smo već spomenuli, Odsjek za kulturu, medije i menadžment okuplja najveći broj znanstvenika u znanstvenim zvanjima i to svakako treba iskoristiti. Međutim, budući da je riječ o znanstvenicima u različitim područjima (humanističke, društvene i interdisciplinarne znanosti) s raznorodnim temeljnim znanstvenim kvalifikacijama, potrebno je voditi računa prvenstveno o integraciji njihovih resursa i kompetencija, a ne nužno nastojati na usklađivanju nomenklaturnih pokazatelja. Ova strategija stoga predviđa dvorazinski način znanstvene integracije na razini cijele Akademije – *disciplinarnu* i *tematsku*:

A) **disciplinarna integracija** predviđa poticanje znanstvenog rada i izvođenje projekata u okviru disciplinarnih područja znanosti (znanosti o umjetnosti, ekonomije, informacijsko-komunikacijskih znanosti, glazbene pedagogije, filologije i dr.);

B) **tematska integracija** potiče uspostavljanje i provođenje projekata iz više znanstvenih polja i grana koji se bave specifično osmišljenim temama iz područja kulture, umjetnosti, medija i kreativnih industrija.

## 3.2. Strateške znanstvene platforme

Osim uobičajenih načina znanstvenoga djelovanja na visokoškolskim institucijama, što uključuje prijave na kompetitivne domaće i međunarodne projekte, sudjelovanje na domaćim i međunarodnim konferencijama, studijske boravke znanstvenika na stranim institucijama, gostujuća odlazna i dolazna predavanja te opću usmjerenost k znanstvenom napredovanju i usavršavanju, Akademija je u cilju razvijanja vlastite znanstvene reputacije razvila nekoliko specifičnih znanstvenih platformi koje bi joj trebale omogućiti da postane regionalno središte u razvoju znanosti o umjetnosti, medija, odnosa s javnošću, menadžmenta u kulturi i kreativnim industrijama te glazbenoj pedagogiji. Te platforme razvijamo kao snažno institucionalizirane oblike djelovanja, nezavisno od individualnih karijera naših znanstvenika, s prvenstvenim ciljem da etabliramo Akademiju za umjetnost i kulturu kao središte razvoja naših strateških znanstvenih polja.

**1. Centar za interdisciplinarna istraživanja u umjetnosti i znanosti *InterScArt***

U sklopu Akademije djeluje Centar za interdisciplinarna istraživanja u umjetnosti i znanosti u sklopu kojeg se redovito organiziraju tribine s umjetnicima i znanstvenicima iz Hrvatske i inozemstva te radionice posvećene različitim metodološkim aspektima veza između znanosti, kulture i umjetnosti. Centar (InterScArt) funkcionira kao infrastrukturna i metodološka potpora svim umjetničkim i znanstveno-istraživačkim projektima Akademije. Njegove djelatnosti proizlaze iz izrazite mnogostrukosti znanstvenoga i umjetničkog djelovanja na našoj instituciji. Funkcija je Centra, stoga, dokumentaristička, projektna i inovativna, u smislu poboljšanja znanstvenoga habitusa institucije u cjelini te projektnih zadataka njezinih članova u umjetničko-nastavnim ili znanstveno-nastavnim zvanjima. Želimo da se u idućem razdoblju Centar etablira kao glavna pokretačka i organizacijska poluga znanstvenoga rada na Akademiji, tj. da bude stjecište svih inicijativa koje našu instituciju predstavljaju kao mjesto vrhunske suvremene znanstvene produkcije. Centar će davati stručnu i logističku potporu svim odsjecima u organizaciji znanstvenih skupova i gostujućih predavanja, objavljivanju knjiga te znanstvenom djelovanju općenito.

Modeli su rada Centra su sljedeći:

ScArtLab – obuhvaća mjesečna predavanja i metodološke radionice posvećene različitim aspektima znanstveno-istraživačkog i umjetničko-istraživačkog rada;

ScArtBar – obuhvaća tribine s istaknutim umjetnicima i znanstvenicima, posebice onima čija su područja istraživanja interdisciplinarna, na granici umjetnosti, teorije i znanosti;

ScArtPress– organizira izdavanje različitih udžbenika posvećenih metodologiji umjetničkog i/ili znanstvenoga istraživanja, u različitim disciplinama i međupodručjima kojima se Akademija bavi;

ScArtArch – stvara bazu znanstvenih i umjetničkih projekata Akademije, odnosno arhivu zaključenih projekata sa sažetcima;

ScArtHub – bavi se organizacijom simpozija i/ili okruglih stolova o interdisciplinarnom i poslijedisciplinarnom habitusu suvremene umjetnosti.

**2. Časopis za znanost o umjetnosti *Nove teorije***

S obzirom na to da je polje znanosti o umjetnosti prioritetno znanstveno polje naše Akademije, smatrali smo nužnim stvoriti novu platformu komunikacije i razmjene znanja. *Nove teorije* objavljivat će izvorne znanstvene članke iz područja znanosti o umjetnosti, tj. iz polja teatrologije i dramatologije, teorije likovnih umjetnosti, filmologije, muzikologije i etnomuzikologije te znanosti o umjetnosti kao opće problematike. Premda će prvenstveno slijediti nomenklaturu znanosti o umjetnosti – kako je predviđeno Pravilnikom o znanstvenim i umjetničkim područjima, poljima i granama – časopis će posvećivati pozornost originalnim uvidima iz interdisciplinarnih područja umjetnosti i znanosti kao i svim drugim člancima, neovisno o užem području ili polju, koji na teorijski relevantne načine pridonose razumijevanju problematike vizualnih i izvedbenih umjetnosti, muzikologije, kazališta, filma te komunikacijskih medija općenito.

Uredništvo će obratiti posebnu pozornost na članke koji donose originalne uvide u znanstveno proučavanje umjetničkih, vizualno-komunikacijskih i medijskih fenomena te tako remete *status quo* u određenom polju ili temi. Također, favorizirat ćemo pristupe koji klasičnu umjetnost predstavljaju u novome svjetlu ili iz perspektive radikalno promijenjene stvarnosti novih medija, digitalnih tehnologija vizualizacije i tehno-imaginacije. Časopis će nastojati sagledavati problematiku slike, zvuka, pokreta, tijela, umjetnosti i artefaktualnosti iz interdisciplinarnih, multidisciplinarnih i metadisciplinarnih perspektiva, a upotrijebljene tradicionalne i/ili inovativne znanstvene metode sagledavat će se u kontekstu uvjerljivosti metodoloških postupaka i originalnosti uvida.

*Nove teorije* žele se u idućem razdoblju profilirati kao najrelevantnije znanstveno glasilo u području znanosti o umjetnosti u Hrvatskoj te kao kompetentan časopis u istočnoj i jugoistočnoj Europi. Nakon dvije godine izlaženja, tj. nakon objavljenih osam brojeva ili ukupno četiri volumena želimo aplicirati za najprestižnije baze u humanističkim znanostima poput Web of Science, Scopus, Arts and Humanities Citation Index, Erih+ i druge. Cilj je ulazak u najmanje jednu od navedenih baza.

**3. Bijenalni znanstveni skup *Europski realiteti***

U organizaciji Odsjeka za kulturu, medije i menadžment znanstveni skup *Europski realiteti*, koji se bijenalno održava od 2013. godine, stekao je međunarodnu vidljivost i time potvrđuje kontinuitet znanstvenoga rada koji je Akademija preuzela od Odjela za kulturologiju. Do sada su održana četiri skupa: „Kultura, identitet, društvo” (2013.), „Znanstvene, kulturne, obrazovne i umjetničke politike” (2015.), „Mediji i medijska kultura” (2017.) i „Europski realiteti – Kretanja” (2019.). Skup se već tradicionalno bavi interdisciplinarnim promišljanjem i analizom kulturnih, obrazovnih, umjetničkih i znanstvenih politika u europskom okružju kao i njihovim posljedicama na specifične aspekte suvremenoga društvenog i kulturnog okruženja. Prvi skup, održan 2013. godine, bio je posvećen ulozi nacionalnoga identiteta u okvirima Europske unije, a drugi je skup, održan 2015. godine, problematizirao kulturne, obrazovne, umjetničke i znanstvene politike u kontekstu 200. godišnjice rođenja Josipa Jurja Strossmayera. Treći skup, održan 2017. godine, fokus je stavio na suvremene medije i medijsku kulturu. Konferenciju redovito prati i recenzirani zbornik radova koji predstavlja važan čimbenik međunarodnoga odjeka te manifestacije.

To je jedna od strateških platformi Akademije budući da vjerujemo da digitalna revolucija kojoj upravo svjedočimo, društveni mediji, lažne vijesti, kulturna proizvodnja kao dobavljački vođen proces i mnogi drugi aktualni društveni i kulturni fenomeni moraju potaknuti i akademsku zajednicu na znanstveni i analitički pristup suočavanju s rastom tzv. influencerski upravljane kulture i sveprisutnog „YouTube sveučilišta”. Također, vjerujemo da je u tom procesu nužno spoznati odgovornost društvenih medija, prvenstveno internetskih platformi koje trebaju biti regulirane tako da se brinu o istinitosti informacija i ozbiljnom novinarstvu. Umjetnost, znanost i kultura također trebaju prilagodbu novim načinima zatvaranja kruga između umjetnika i publike, ljudi i mjesta uvažavajući kreativne procese, ali i potrebu razumijevanja tržišnih zakonitosti koji taj proces vode. Posebno treba naglasiti rast broja freelance zaposlenih u području kulturnih i kreativnih industrija, posebice u dizajnu i medijskoj industriji, a kojima uspon u karijeri nije nužno vođen zaradom, već stvaranjem utjecaja.

Zbog svega navedenog, ovo bijenalno okupljanje hrvatskih i međunarodnih znanstvenika smatramo jednom od okosnica znanstvenoga rada u području prvenstveno društvenih znanosti na našoj instituciji i nastojat ćemo da i u budućnosti ono daje snažan poticaj okupljanju znanstvenika u produbljivanju uvida iz područja kulturalne teorije, menadžmenta, informacijskih i komunikacijskih znanosti, teorije medije i društva, kreativnog društva i dr.

**4. Forum *Julije Knifer***

Trećina znanstvenoga kadra na našoj instituciji pripada polju znanosti o umjetnosti i zato smatramo posve racionalnom odluku da to izrazito interdisciplinarno polje razvijamo kao našu stratešku specifičnost. Riječ je o bijenalnom međunarodnom forumu kroz koji ćemo nastojati afirmirati i znanstveno-kritički analizirati izrazito heterogene fenomene suvremene umjetnosti, vizualnosti, performativnosti i glazbe. Forum će uvijek polaziti od središnje teme i nju ćemo diskurzivno obrađivati u okviru različitih formata poput panel-diskusija, okruglih stolova, gostujućih predavanja i sl. Naziv je foruma, koji se referira na našega najvažnijeg umjetnika visokog modernizma, prije svega programatskog karaktera budući da se u svim budućim izdanjima Foruma temeljno želimo baviti relacijom suvremene umjetničke prakse i cijelog niza hermeneutičkih i disciplinarnih modela koji su nužni kako bismo umjetnost otvorili različitim tumačenjima. Naime, temeljna funkcija tog Foruma kao naše strateške institucionalne platforme jest iskoristiti velik znanstveni potencijal Akademije za umjetnost i kulturu u svrhu novoga i drugačijega tumačenja umjetnosti izvan kanonskih pristupa tradicionalnih znanosti.

Specifičnost Foruma *Julije Knifer* bit će u tome da ćemo analizirane teme uvijek predstavljati i u njihovu praktičnom aspektu, tj. preko umjetničkih prezentacija, radionica za studente, projekcija filmova, performansa i kazališnih predstava. Tako želimo povezati teoriju i praksu vizualne kulture u jedinstvenu platformu razumijevanja i doživljavanja. Dakle, riječ je o dinamičnom konceptu kojim ćemo nastojati uspostaviti neposredan odnos između bavljenja znanošću u području umjetnosti i humanistike na jednoj strani te njezine prezentacije i recepcije, prvenstveno kada je riječ o novoj „generaciji Z“, na drugoj. To je osobito važno u kontekstu našega strateškog cilja stvaranja interesa za znanstveni rad kod studenata i regrutiranja najboljih među njima u cilju održive budućnosti naše ustanove, ali i znanstvenoga razvoja Republike Hrvatske, osobito njezina istočnog dijela.

**5. Međunarodni znanstveni i umjetnički simpozij o pedagogiji u umjetnosti**

*Međunarodni znanstveni i umjetnički simpozij o pedagogiji u umjetnosti* pokrenut je 2014. godine u cilju povezivanja znanstvenika, umjetnika i stručnjaka iz prakse koji pedagoški djeluju u različitim sferama umjetničkog i odgojno-obrazovnog rada te poticanja novih oblika suradnje i inter-disciplinarnih istraživanja u području pedagogije i umjetnosti. Krajnji cilj pokretanja simpozija bila je afirmacija umjetničkih pedagogija u čemu se, ako je suditi prema iznimnom interesu i odazivu izlagača, već nakon dva održana izdanja u potpunosti uspjelo. Važno je istaknuti da je u vrijeme pokretanja *Međunarodni znanstveni i umjetnički simpozij o pedagogiji u umjetnosti* bio prvi i jedini simpozij takvog tipa u Republici Hrvatskoj. U radu prvog izdanja simpozija pod nazivom *Umjetnik kao pedagog pred izazovima suvremenog odgoja i obrazovanja* sudjelovalo je dvjestotinjak umjetnika i znanstvenika iz Hrvatske, Bosne i Hercegovine, Srbije, Slovenije i Austrije s 90-ak usmenih izlaganja  i radionica. Drugo izdanje održano je 2017. godine pod nazivom *Komunikacija i interakcija umjetnosti i pedagogije*, a u njemu je sudjelovalo oko 150 znanstvenika i umjetnika iz šest europskih zemalja i SAD-a s ukupno 75 izlaganja. Sažetci izlaganja i sadržaji radionica objavljeni su u zbornicima sažetaka*.* Najbolji su radovi nakon provedenog postupka dvostruke, međunarodne recenzije objavljeni u opsežnim *zbornicima radova*.

Uz Akademiju za umjetnost i kulturu kao glavnog organizatora, u organizaciji simpozija kao partneri sudjeluju: Zavod za znanstveni i umjetnički rad Hrvatske akademije znanosti i umjetnosti u Osijeku, Filozofski fakultet u Osijeku, Fakultet za odgojne i obrazovne znanosti u Osijeku i Agencija za odgoj i obrazovanje. Budući da simpozij obuhvaća interesni prostor glazbene, likovne, dramske, lutkarske, plesne, filmske i medijske pedagogije, smatramo da je zbog interdisciplinarnog karaktera institucije, na kojoj se izvode studijski programi iz svih navedenih umjetničkih područja te zbog interdisciplinarnih znanstvenih i umjetničkih interesa nastavnog kadra Akademije za umjetnost i kulturu, razvijanje tradicije tog simpozija posebice strateški važno za našu instituciju koja se želi istaknuti i nametnuti kao vodeći autoritet u području umjetničkih pedagogija.

**6. Institucijska međunarodna suradnja**

Akademija za umjetnost i kulturu u Osijeku međunarodno je usmjerena visokoškolska institucija. Ciljevi su koji se žele postići međunarodnom suradnjom Akademije:

* povezivanje sa srodnim ustanovama u svijetu,
* organiziranje i sudjelovanje u međunarodnim koprodukcijama, programima i projektima,
* organizacija zajedničkih znanstvenih skupova, radionica, seminara, predavanja,
* prijenos nastavne i znanstveno-istraživačke i umjetničko-istraživačke prakse i metoda istraživanja,
* kreiranje zajedničkih diplomskih i doktorskih studija sa srodnim međunarodnim ustanovama,
* poticanje odlazne i dolazne mobilnosti nastavnika, asistenata, znanstvenih novaka, poslijedoktoranada, studenata kao i nenastavnog kadra,
* uključivanje nastavnika i studenata u rad međunarodnih strukovnih udruga.

Međunarodnu i međusveučilišnu suradnju na razini institucije prepoznajemo kao snažnog pokretača intelektualne dinamike neophodne za vrhunske rezultate. Suradnju ostvarujemo na različitim razinama, ali uvijek u okviru aktivnosti dogovorenih bilateralnim međusveučilišnim ugovorima u okviru međunarodnih sveučilišnih mreža, međunarodnih znanstvenih i stručnih istraživačkih projekata Europske komisije, zatim na razini znanstveno-nastavnih i umjetničko-nastavnih sastavnica te međunarodnih aktivnosti studentskih udruga. Akademija, s vizijom stvaranja snažnoga nacionalnog i međunarodnog umjetničko-znanstvenoga središta, primjerenoga zahtjevima suvremenoga obrazovanja, sustavno surađuje sa sveučilištima, akademijama i umjetničkim institucijama Hrvatske, Slovenije, Bosne i Hercegovine, Srbije, Crne Gore, Mađarske, Rusije, Rumunjske, Bugarske, Francuske, Češke, Slovačke, Njemačke, Litve, Belgije i SAD-a.

Ugovore o znanstvenoj i umjetničkoj suradnji imamo sa sljedećim institucijama:

|  |  |
| --- | --- |
| 1 | Akademia umeni v Banskej Bistrici, Banska Bystrica, Slovačka |
| 2 | Akademija scenskih umjetnosti Sarajevo, Sarajevo, Bosna i Hercegovina |
| 3 | Bialostockie Stowarzyszene Artystów Lalkarzy, Bialystok, Poljska |
| 4 | Bóbita bábszínház, Pecs, Mađarska |
| 5 | Compagnia Il Bernoccolo, c/o Mosaicoarte, Boccheggiano, Italija |
| 6 | Fakultet dramskih umetnosti Univerziteta umetnosti u Beogradu, Srbija |
| 7 | Fakultet likovnih umetnosti u Beogradu, Srbija |
| 8 | Film Institute - Ohrid Film Academy, Ohrid, Sjeverna Makedonija |
| 9 | Filoloski fakultet Blaže Koneski, Skoplje, Sjeverna Makedonija |
| 10 | Freiburger Schauspielschule im E-Werk, Freiburg, SR Njemačka |
| 11 | Galerija likovne umetnosti poklon zbirka Rajka Mamuzića, Novi Sad, Srbija |
| 12 | George Wahington University, Columbian College of Arts and Sciences, SAD |
| 13 | Hochschule der Medien Stuttgart, SR Njemačka |
| 14 | Hochschule für Kommunikation und Gestaltung, Stuttgart, SR Njemačka |
| 15 | Janaček Academy of Music and Performing Arts in Brno, Brno, Češka Republika |
| 16 | Javna zdravstvena ustanova, Univerzitetska klinika za psihijatrija, Medicinski fakultet pri Univerzitetos sv. Kiril i Metodij, Skopje, Sjeverna Makedonija |
| 17 | Kazališni fakultet akademije izvedbenih umjetnosti u Pragu (DAMU), Prag, Češka Republika |
| 18 | Leeds Metropolitan University, Faculty of Arts, Environment and Technology, Leeds, Velika Britanija |
| 19 | ''Lucian Blaga'' University of Sibiu, Rumunjska |
| 20 | Lutkovno gledališće Maribor, Maribor, Slovenija |
| 21 | Lycée Auguste-Renoir, Paris, Francuska |
| 22 | Mediteranska akademija „Braća Miladinovci“, Struga, Sjeverna Makedonija |
| 23 | Mini teater Ljubljana, Slovenija |
| 24 | Odjel za kulturologiju i Jagiellonian University in Krakow, Faculty of Philology, Krakow, Poljska |
| 25 | Pecsi Horvat Szinhaz Nonprofit Kft./ Hrvatsko kazalište Pečuh, Pečuh, Mađarska |
| 26 | Sporazum o suradnji između dramskih akademija /fakulteta Zapadnog Balkana |
| 27 | Sporazum o suradnji između muzičkih akademija/fakulteta Zapadnog Balkana |
| 28 | Srpsko Narodno Pozorište, Novi Sad, Srbija |
| 29 | Sterijino pozorje, Novi Sad, Srbija |
| 30 | Sveuciliste Adam Mickiewicz, Poznan, Poljska |
| 31 | Sveučilište u Pečuhu, Fakultet umjetnosti u Pečuhu, Pečuh, Mađarska |
| 32 | The National Academy for Theatre and Film Arts, Sofia, Bugarska |
| 33 | UNIMA - Union International de la Marionnette, Chengdu, Kina |
| 34 | Universitatea Babeş-Bolyai of Cluj-Napoca, Faculty of Theatre and Television, Hungarian Theatre Department, Cluj-Napoca, Rumunjska |
| 35 | Univerza v Ljubljani, Akademija za likovno umetnost in oblikovanje, Ljubljana, Slovenija |
| 36 | Univerzitet u Banjoj Luci, Akademija umjetnosti, Banja Luka, Bosna i Hercegovina |
| 37 | Univerzitet u Novom Sadu, Akademija umetnosti Novi Sad, Srbija |
| 38 | Univerzitet u Sarajevu, Akademija likovnih umjetnosti Sarajevo, Bosna i Hercegovina |
| 39 | Univerzitet u Tuzli, Akademija dramskih umjetnosti (pozorište, film, radio i TV), Tuzla, Bosna i Hercegovina |
| 40 | Vysoka škola mǔzických umenǐ v Bratislave (VŠMU), Bratislava, Slovačka |
| 41 | Westminister College of the Arts at Rider University, SAD |
| 42 | Zavod za kulturu vojvođanskih Hrvata, Subotica, Republika Srbija, Znanstveni zavod Hrvata u Mađarskoj, Pečuh, Mađarska, udruga Oksimoron, Osijek |
| 43 | Zavod za kulturu vojvođanskih Hrvata, u Subotici, Srbija |
| 44 | University of Ss. Cyril and Methodius in Trnava, Faculty of Mass Media Communication, Slovačka |
| 45 | Complutense University of Madrid, Faculty of Information Sciences, Španjolska |
| 46 | Vytautas Magnus University, Academy of Education, Litva |
| 47 | University of Porto, Porto School of Education, Portugal |
| 48 | Vilniaus Salomejos Neries gimnazija, Litva |
| 49 | 4th Lyceum of Katerini, Grčka |
| 50 | Research center for programming and development (KEPA) Pierias, Grčka |
| 51 | Vilnius Gediminas Technical University, Litva |
| 52 | Artevelde Hogeschool, Belgija |

# 4. OČEKIVANI ISHODI STRATEŠKOG PROGRAMA ZNANSTVENIH ISTRAŽIVANJA

## 4.1. Opći ciljevi znanstvenoga rada na Akademiji za umjetnost i kulturu u Osijeku

Opći ciljevi koje smo si zadali ovom Strategijom – a koji će biti implementirani kroz strateške platforme djelovanja i pojedinačne znanstvene projekte – polaze od pretpostavke da javna znanstvena institucija ima prije svega odgovornost prema društvenoj zajednici i temeljnim nacionalnim ciljevima u području znanosti i razvojne politike. Dakle, bez obzira na partikularne interese i ekspertizu pojedine institucije, opći ciljevi obuhvaćaju ono čemu stremimo kao zajednica, ali načini kako ćemo do njih doći specifični su za svaku znanstvenu organizaciju. Primjerice, Akademija za umjetnost i kulturu, budući da je nastala spajanjem umjetničko-nastavne i znanstveno-nastavne visokoškolske institucije, mora obratiti posebnu pozornost na njihovu integraciju kao i na ravnomjeran razvoj obiju komponenata. U prvom dijelu Strategije naveli smo da Akademija zapošljava 161 djelatnika, od kojih je 70 u znanstvenom ili umjetničkom zvanju (28 u znanstvenim zvanjima te 42 u umjetničkim zvanjima). Budući da su djelatnici u znanstveno-nastavim zvanjima u manjini u odnosu na zaposlene u umjetničko-nastavnim zvanjima, evidentno je da jedan od općih ciljeva, a koji se u ovom slučaju podudara s partikularnom situacijom na Akademiji, mora biti posvećen snažnijem pozicioniranju i afirmiranju znanstvenoga rada na našoj instituciji. Smatramo da razvijanje cjelokupnog polja znanosti o umjetnosti (unutar humanističkog područja), zatim pojedinih tematskih cjelina iz polja ekonomije i informacijsko-komunikacijskih znanosti (unutar društvenog područja), te interdisciplinarnog polja glazbene pedagogije (unutar interdisciplinarnog područja) pokriva opća načela razvoja znanosti u Hrvatskoj kao i specifične potencijale naše Akademije. Naši konkretni ciljevi su sljedeći:

**1. jasno pozicionirati znanstveni rad na Akademiji unutar strateških polja i u hrvatskom i u europskom okviru**

* definirati broj i tematski opseg projekata kojima se istraživači/znanstvenici bave u redovnom radnom vremenu;
* omogućiti da znanstvena istraživanja zaposlenika postanu stvar osobnog intelektualnog prestiža: koristiti se svim dostupnim mogućnostima promidžbe – i na javnim komunikacijskim kanalima, ali i na regionalnim platformama;
* raditi na promociji znanstvene ekspertize zaposlenika: omogućiti vidljivost znanstvenih radova na mrežnoj stranici, poticati javna predstavljanja znanstvenih projekata i knjiga;
* održavati redovitu komunikaciju s našim znanstvenicima, pratiti njihov rad i usmjeravati ih;
* poticati znanstvenike da sudjeluju u razmjeni informacija na europskoj i svjetskoj razini u područjima usko vezanima uz njihovu ekspertizu, tj. prioritete Akademije;

**2. stvoriti odgovarajuću institucionalnu infrastrukturu koja će biti referentnim mjestom za sve buduće znanstvene projekte i inicijative**

* operativno zaokružiti i funkcionalno osnažiti Centar za interdisciplinarna istraživanja u umjetnosti i znanosti – InterScArt;
* pokrenuti znanstveni časopis *Nove teorije* s međunarodnim uredništvom i tzv. *double blind* recenzentskim postupkom;
* pokrenuti znanstveni recenzirani časopis iz područja glazbene pedagogije *Collegium Musicum*;
* ustanoviti internu bazu podataka o znanstvenim istraživanjima, bivšim i aktualnim projektima i aktivnostima;
* donijeti Pravilnik o financiranju znanstveno-istraživačkog rada i sudjelovanja u projektima;
* indeksirati zbornike radova i druga izdanja u referentnim bazama;
* nastaviti praksu promocije i etabliranja znanstvenih konferencija Akademije kao relevantnih događanja u okviru kojih se provodi razmjena znanstvenih spoznaja i diseminacija rezultata istraživanja u području kulture, umjetnosti, medija, menadžmenta u kulturi i kreativnim industrijama, glazbene pedagogije i drugo;

**3. osmisliti i provoditi znanstvene projekte i diseminacijske aktivnosti koji će biti u skladu s načelom dvorazinske integracije: disciplinarnom i tematskom**

* poticati istraživačke projekte, simpozije i suradnje u području znanosti o umjetnosti;
* provoditi istraživačke projekte koji se tematski dotiču kulture, medija i kreativnih industrija;
* osmisliti i provesti znanstvene projekte iz drugih područja koja odgovaraju znanstvenoj ekspertizi zaposlenika poput glazbene pedagogije, muzikologije, marketinga i menadžmenta u kulturi i kreativnim industrijama, komunikologiji i odnosima s javnošću i sl.;
* organizirati gostovanja inozemnih profesora i nastavnika u okviru tematskih područja koja su u skladu sa strateškim prioritetima Akademije;
* poticati održavanje gostujućih predavanja naših nastavnika na inozemnim visokoškolskim i znanstvenim institucijama;
* osigurati uvjete za sudjelovanje naših nastavnika u izvođenju međunarodnih znanstvenih projekata i različitih stručnih inicijativa;

**4. osigurati uvjete za optimalan znanstveni rad i neprekidno poticati zaposlenike prema znanstvenom usavršavanju**

* motivirati nastavnike da objavljuju u relevantnim časopisima te da njihovi radovi odgovaraju znanstvenom (ili umjetničkom) profilu matičnog odsjeka;
* poticati suradnju sa znanstvenim institucijama iz inozemstva (zajedničke knjige, skupovi, suradnje), ali ne samo regionalno nego, još važnije, i internacionalno;
* povećati međunarodnu vidljivost i kvalitetu znanstvenoga rada: poticati objavljivanje znanstvenih radova u časopisima indeksiranima u prestižnim bazama poput Web of Science, Scopus, Arts and Humanities Citation Index, Erih+ i sličnima;
* povećati različite oblike suradnje, kratkotrajne i višemjesečne, u području znanstvenih projekata, odlazne i dolazne mobilnosti te ih vezati uz strateške ciljeve Akademije;

**5. dugoročno osigurati stabilnost znanstvenoga potencijala**

* poticati studente prema bavljenju znanstvenim radom, objavljivanju tekstova i omogućiti im sudjelovanje na prikladnim skupovima;
* popularizirati znanstveni rad kod studenata i omogućiti im susrete s najnovijim znanstvenim spoznajama;
* dati jasnu perspektivu najboljim studentima za bavljenje znanstvenim radom u okviru projekata Akademije za umjetnost i kulturu;
* prilikom zapošljavanja novih nastavnika voditi računa o kvaliteti njihove prethodne znanstvene produkcije i, ako je riječ o asistentima, o njihovu potencijalu, kreativnosti i želji za bavljenjem znanstvenim radom u budućnosti;
* povećati broj doktoranada iz redova studenata koji će se baviti nekom od disciplinarnih grana unutar znanosti o umjetnosti, ekonomije i informacijsko-komunikacijskih znanosti.

# 5. POKAZATELJI USPJEŠNOSTI PROVEDBE STRATEŠKOG PROGRAMA ZNANSTVENIH ISTRAŽIVANJA

Uzimajući u obzir broj znanstvenika na Akademiji za umjetnost i kulturu, zatim činjenicu da na znanstvene aktivnosti otpada 45 posto njihova radnog vremena te ustroj Akademije koji predviđa organizaciju nastave i znanstvenoga rada djelovanjem šest odsjeka, ovdje prikazani numerički pokazatelji uspješnosti znanstvenoga rada prikazani su kumulativno, tj. kao zbroj svih aktivnosti na svim odsjecima. Ovom strategijom želi se definirati ukupan znanstveni potencijal i učinkovitost Akademije, a na izdvojene načine bit će regulirane interne procedure kojima ćemo pratiti kvantitativne i kvalitativne znanstvene rezultate na razini odsjeka.

S tim ciljem jedan od mehanizama praćenja uspješnosti naših znanstvenih aktivnosti bit će interna mrežna baza podataka koju će znanstvenici redovito samostalno ažurirati unošenjem aktivnosti prvenstveno izvedenih u okviru unutarnjih projekata na razini odsjeka te vanjskih projekata kao i svih ostalih aktivnosti (članci, konferencije, itd.). Tako ćemo imati uvid u stanje pojedinoga projekta, angažiranost pojedinog znanstvenika, njegovu produktivnost i druge pokazatelje.

S druge strane, na razini Akademije predložen je pravilnik kojim želimo potaknuti znanstveni rad nagrađivanjem aktivnosti i rezultata postignutih tijekom akademske godine. Time želimo potaknuti unutrašnju kompetitivnost i postaviti jasna mjerila znanstvene izvrsnosti. Pravilnik će vrlo detaljno propisati hijerarhiju vrjednovanja konkretne aktivnosti čime ćemo uspostaviti jednostavno usporedive kriterije i realnu procjenu rezultata rada na razini odsjeka.

Kada je pak riječ o institucionalnoj razini Akademije, dakle uzimajući u obzir kumulativne rezultate svih odsjeka, očekivani su numerički pokazatelji i mjerila sljedeći:

|  |  |  |
| --- | --- | --- |
| CILJ / ZADATAK | POKAZATELJ | CILJNA VRIJEDNOST |
| Strateška partnerstva u svrhu realizacije znanstvenih projekata | broj novih ugovora o suradnji | dva godišnje |
| poticanje i potpora znanstvenoga rada i znanstvene izvrsnosti nastavnika u svrhu profesionalnog razvoja | sudjelovanje na znanstvenim skupovima, konferencijama i sl. | najmanje 15 godišnje |
| poticanje objavljivanja znanstvenih radova nastavnika | broj objavljenih radova u domaćim A1 i A2 časopisima i s njima izjednačenim stranim časopisima te recenziranih radova općenito (što uključuje i knjige, udžbenike) | najmanje 10 godišnje |
| izvođenje i dovršetak internih ili na razini Sveučilišta znanstveno-istraživačkih projekata | objavljeni članci u domaćim i međunarodnim časopisima te objavljena 1 knjiga proizišla iz svakog projekta | najmanje šest u razdoblju trajanja ove strategije (pet godina) |
| izvođenje nacionalnih i/ili međunarodnih kompetitivnih znanstveno-istraživačkih projekata | objavljeni članci u domaćim i međunarodnim časopisima ili knjiga proizišli iz svakog projekta | najmanje jedan u razdoblju trajanja ove strategije (pet godina) |
| poticanje izdavačke aktivnosti iz strateških područja | osnivanje znanstvenih časopisa *Nove teorije* i *Collegium Musicum* | objavljivanje ukupno najmanje dva volumena godišnje |
| suradnja znanstvenika i asistenata, poslijedoktoranada i/ili studenata pri realizaciji znanstvenih projekata u svrhu unaprjeđenja nastavnih procesa | broj realiziranih suradnji | najmanje dvije godišnje |
| dolasci hrvatskih i inozemnih znanstvenika | pojedinačni dolasci s drugih sveučilišta u okviru različitih suradničkih inicijativa | najmanje sedam godišnje, od toga pet hrvatskih i dva inozemna |
| odlasci na gostujuća predavanja na institucijama u Hrvatskoj i inozemstvu | pojedinačni odlasci naših nastavnika na druge institucije | najmanje deset godišnje, od toga pet u inozemstvu i pet u Hrvatskoj |
| organiziranje znanstvenih skupova i foruma | broj događanja u okviru redovnih ili izvanrednih aktivnosti | najmanje jedno godišnje |
| organiziranje znanstvenih i stručnih foruma, panela i okruglih stolova | broj događanja u okviru redovnih ili izvanrednih aktivnosti | najmanje jedno godišnje |

# 6. ZNANSTVENE TEME KOJE ZNANSTVENA ORGANIZACIJA NAMJERAVA ISTRAŽIVATI

## 6.1. Prioritetna znanstvena područja i polja

S obzirom na zastupljenost znanstvenika na Akademiji u okviru specifičnih znanstvenih područja, polja i grana (prethodno navedeno), evidentna je dominantna zastupljenost područja humanističkih znanosti – što je i razlogom da je humanističko područje naše prioritetno znanstveno područje – a unutar njega polja znanosti o umjetnosti. Budući da polje znanosti o umjetnosti obuhvaća mnoge grane, poput teatrologije i dramatologije, muzikologije, filmologije, teorije likovnih umjetnosti i opće znanosti o umjetnosti, razvidno je da upravo to polje treba Akademiji pružiti oslonac za razvoj znanstvene komponente njezina djelovanja. To postaje još očitijim budući da je znanost o umjetnosti grana koja ulazi u mnoga, ne samo disciplinarna znanstvena polja, nego se neposredno bavi problematikama najvećeg broja umjetničkih disciplina kao što su vizualna, kazališna i glazbena umjetnost, dakle ono što čini bit umjetničko-obrazovne komponente Akademije. Druga su prioritetna polja ekonomija i informacijsko-komunikacijske znanosti koje će u idućem razdoblju generirati značajan broj znanstvenika, a s obzirom na već postignute rezultate, međunarodne suradnje te broj novih znanstvenika u razdoblju trajanja ove strategije na nacionalnoj i međunarodnoj razini ostvariti očekivane rezultate. Nadalje glazbena pedagogija (koja pripada različitim kombinacijama u okviru interdisciplinarnog područja) u okviru koje djeluje bitan broj znanstvenika, gledajući i nacionalne okvire, a već postignuti rezultati i aktivnosti zaposlenih znanstvenika daju odlične temelje za razvoj tog polja. Kao bitno znanstveno polje nadaje se filologija zato što znanstvenici u tom polju čine manjinu u brojčanom smislu, ali su u najvišim znanstvenim zvanjima i imaju zavidnu znanstvenu produkciju i ugled. Polje filologije treba koristiti kao nadopunu temeljnim znanstvenim istraživanjima u smislu proširenja tematskog fokusa i interdisciplinarne ekspertize.

Istodobno, Akademija za umjetnost i kulturu raspolaže velikim znanstvenim potencijalom koji je raspodijeljen na raznolike znanstvene interese njezinih zaposlenika. Kako ne bismo rasipali resurse, ova strategija predviđa u ovom slučaju primjenu *tematske integracije*; to znači da će se aktivnosti usmjeriti i prema projektima koji obrađuju partikularnu temu iz rakursa različitih disciplinarnih određenja uključenih znanstvenika. To bi trebala biti u pravom smislu riječi interdisciplinarna istraživanja zato što se u njima neće poći od okvira jedne discipline i potom ju širiti prema potrebi, nego će sama tema, nezavisno od unaprijed uspostavljene nomenklature znanstvenih područja, određivati koju disciplinu treba upotrijebiti i kako. Podrazumijeva se da pri realizaciji projekata i aktivnosti na taj način posebnu pozornost treba obratiti na doprinos sudionika zajedničkom tematskom cilju. Uloga dobro napisanog sinopsisa istraživanja i koordinacijske sposobnosti voditelja projekta u tom su slučaju ključne za tematsku integraciju.

## 6.2. Strateški istraživački projekti na Akademiji

|  |  |  |  |
| --- | --- | --- | --- |
| br. | Naziv projekta | matični odsjek projekta | znanstveno područje / *polje* |
| 1 | **Znanost o slici – problemi, metode, ciljevi**  Tema 1-1: Metodologija i terminologija znanosti o slici  Tema 1-2: Teorija i praksa slike u modernizmu  Tema 1-3: Poslije slike – virtualni prostori i vizualizacija | Odsjek za vizualne i medijske umjetnosti | humanističke znanosti / *znanost o umjetnosti* |
| 2 | **Prakse zajedništva u tranziciji – umjetnost, institucije i javna sfera** | Odsjek za kazališnu umjetnost | humanističke i društvene znanosti / *znanost o umjetnosti, filologija* |
| 3 | **Temeljne odrednice pojma lutke – sinkronijske, dijakronijske i poetske značajke** | Odsjek za kazališnu umjetnost | humanističke znanosti / *znanost o umjetnosti* |
| 4 | **Kultura, mediji i menadžment u kreativnim industrijama – znanstveni, menadžerski i medijski aspekti**  Tema 4-1: Kultura i umjetnost – znanstveni, menadžerski i medijski aspekti  Tema 4-2: Kulturne i kreativne industrije: pokretači urbane regeneracije i gospodarskog rasta  Tema 4-3: Mediji i javna komunikacija u političkom, gospodarskom i kulturnom okruženju | Odsjek za kulturu, medije i menadžment | društvene znanosti /  *ekonomija*, *informacijske i komunikacijske znanosti*  interdisciplinarno /  *filologija, znanost o umjetnosti* |
| 5 | **Vokalna umjetnost i glazbena pedagogija – interdisciplinarne znanstvene i umjetničke teme**  Tema 5-1: Inovacije u suvremenoj i repertoarno-tradicionalnoj vokalno-izvođačkoj praksi  Tema 5-2: Cjeloživotno učenje učitelja i nastavnika glazbe  Tema 5-3: Spoj tradicijskog i umjetničkog izričaja u opusu hrvatskih skladatelja | Odsjek za glazbenu umjetnost | interdisciplinarno / *glazbena umjetnost, pedagogija, znanost o umjetnosti* |
| 6 | **Teorijski i poetički aspekti izvedbe – suodnos kostimografije i scenografije** | Odsjek za kreativne tehnologije | humanističke znanosti / *znanost o umjetnosti* |

### 

**PROJEKT 1: Znanost o slici ‒ problemi, metode, ciljevi**

***Tema 1-1: Metodologija i terminologija znanosti o slici***

Sažeti opis teme:

Premda je teorijska problematika slike i vizualnih reprezentacija jedno od najvitalnijih područja humanističkih znanosti u 21. stoljeću, hrvatske su akademske institucije gotovo u potpunosti zanemarile najnovije spoznaje u znanstvenom proučavanju slika. Dakle, unatoč tomu što suvremene tehnologije vizualizacije imaju neposredan utjecaj na brojne aspekte svakodnevnog života ‒ od najjednostavnijih društvenih interakcija do složenih mehanizama stvaranja osobnih i kolektivnih identiteta ‒ ozbiljna teorijska refleksija o ulozi slikovnih komunikacija u tim procesima kod nas još uvijek izostaje. Razloge tomu prije svega treba tražiti u sustavnom zanemarivanju one vrste proučavanja vizualne kulture koja bi krenula dalje od svođenja umjetnosti na „likovnost” i koja bi naposljetku ponudila metode kritičkog sagledavanja slika i vizualnih fenomena općenito u mnogo širem kontekstu kulture i tehnologije. Ovo istraživanje želi uspostaviti temeljne terminološke odrednice suvremene znanosti o slici, definirati njezine objekte istraživanja i primijeniti najnovije teorijske modele u proučavanju aktualnih vizualnih fenomena koji se podjednako tiču umjetnosti i popularne kulture te muzeja i društvenih mreža.

Posebni ciljevi

Znanost o slici (*Bildwissenschaft*) omogućava interdisciplinarno povezivanje unutar humanističkih znanosti koje se u doba zaokreta prema slici (*pictorial turn*) usmjeravaju prema istraživanju epistemologijskih problema suvremene vizualne kulture. Slika koja stoji u temelju nove poslijedisciplinarne znanosti jest slika koja se umjetno/umjetnički generira iz tehničke informacije i tako postaje interaktivnom komunikacijom širokog kruga korisnika. Na taj je način i sam tradicionalan pojam *likovne* umjetnosti zamijenjen *vizualnim* umjetnostima u digitalno doba. Bez znanstveno-istraživačke djelatnosti, koja će utemeljiti teorijsko bavljenje tom problematikom, nemoguće je biti u središtu svjetskih tijekova i artikulirati nove načine interdisciplinarne suradnje humanistike i umjetnosti. Svrha je projekta institucionalizacija nove znanstvene paradigme u Hrvatskoj koja će povezati osnovni disciplinarni okvir znanosti o slici, konkretna istraživanja u polju slike i praksu medijske umjetnosti. Uz predviđeno pokretanje novoga diplomskog programa Vizualnih studija, kritike i teorije umjetnosti na Akademiji za umjetnost i kulturu, cilj je ovog istraživanja da Sveučilište u Osijeku postane predvodnik u tom procesu.

Nakon provedenoga istraživanja hrvatska znanstvena i šira zajednica bit će bogatija za temeljne spoznaje znanosti čiji su primaran interes slike ‒ oblici njihova pojavljivanja, mnogostrukost njihova značenja, interakcije slika s drugim komunikacijskim sredstvima, uloga slika kao specifičnih objekata unutar društvenih procesa te komunikacijski aspekti digitalno umreženoga svijeta nakon *slikovnoga obrata*. Budući da u Hrvatskoj ni na jednoj akademskoj instituciji ne postoji sustavno i znanstveno organizirano proučavanje svih vrsta slika (a ne samo umjetničkih), ovo će istraživanje omogućiti sljedeće:

* po prvi će put postati dostupna i temeljito objašnjena terminologija znanosti slici, vizualnih studija i studija vizualne kulture;
* po prvi će puta biti objedinjene najnovije analitičke metode i postupci tih disciplina i objašnjene specifične „taktike” istraživanja vizualnog materijala neovisno o ideologijskom ili identitetskom ključu;
* znanstveno i institucionalno utemeljit će se nova disciplina u hrvatskom akademskom kurikulu koja će znatno pridonijeti razvoju do sada potpuno zapostavljenoga segmenta visoke naobrazbe u Hrvatskoj.

***Tema 1-2: Teorija i praksa slike u modernizmu***

Sažeti opis teme:

Ovo istraživanje nastojat će pristupiti fenomenu modernističke slike prvenstveno kao medijske reprezentacije. Zanimat će nas podjednako fenomeni avangardne umjetnosti, popularne kulture, dokumentarne fotografije, ranog i eksperimentalnog filma te komercijalnih vizualnih komunikacija. Uspostavit će se široke sinkronijske veze između slikovnih fenomena koji nisu mogli biti cjelovito sagledani unutar tradicionalne metodologije povijesti umjetnosti i drugih partikularnih disciplina. U ovom istraživanju primijenit ćemo metode vizualnih studija i znanosti o slici kako bismo polju vizualnosti pristupili s punom sviješću o medijskim prožimanjima i kulturalnim interakcijama različitih slikovnih epistemologija. U hrvatskom kontekstu o problematici moderne umjetnosti uglavnom se raspravljalo iz pozicije pojedinačnih disciplinarnih pristupa koji nisu mogli, upravo zbog svoje disciplinarne specifičnosti, uzeti u obzir ni cjelinu vizualne kulture niti se pozabaviti medijem slike koji se javlja kao glavni prijenosnik vizualnih fenomena u prvoj polovici dvadesetog stoljeća i širi se iz statične forme tradicionalnih umjetnosti u pokretne slike filma i televizije.

Posebni ciljevi:

Najvažniji je cilj projekta usvojiti metodologiju znanosti o slici i primijeniti ju u komparativnom istraživanju umjetničkih fenomena na jednoj strani te onih u najširem smislu slikovnih na drugoj. Budući da je Akademija za umjetnost i kulturu prva u takvom tipu istraživanja u Hrvatskoj, cilj je projekta – na primjerima modernističkih vizualizacija – uspostaviti novu paradigmu u proučavanju slikovnih fenomena uopće. Važan specifičan cilj istraživanja jest uspostavljanje odgovarajuće metodologije i sagledavanje mogućnosti specifičnih operativnih postupaka budući da se i sama znanost o slici sastoji od niza metodoloških postupaka koji su karakteristični za brojne druge humanističke znanosti, primjerice povijest umjetnosti, semiotiku, filmologiju, filozofiju, sociologiju... Međutim, za razliku od tih disciplina, znanost o slici ne sagledava svoje teorijske objekte tako što bi ih promatrala prvenstveno kao umjetnička djela, znakovne sustave ili filmove te kao filozofske ili sociološke uvide, nego ih tretira kao *slikovne objekte* za čiju je odgovarajuću analizu neophodno „posuditi”, tj. interdisciplinarno umrežiti mnoge disciplinarne uvide ‒ ali *samo* one metodološke alate pojedinih disciplina koji su potrebni za analizu konkretnoga vizualnog fenomena. Na taj se način projekt podjednako bavi povijesno-umjetničkim, teorijskim i interdisciplinarno-metodičkim aspektima slika u modernizmu.

***Tema 1-3: Poslije slike – virtualni prostori i vizualizacija***

Sažeti opis teme:

Ovaj projekt zamišljen je kao nastavak na prethodno istraživanje o teoriji i praksi slike u modernizmu zato što preuzima usvojena metodološka načela znanosti o slici i aktualizira ih u posve suvremenome teorijskom i problemskom sklopu. Naime, digitalna kultura omogućila nam je ulazak u nove prostore vizualizacije koji se još samo uvjetno mogu nazvati slikama premda su (ili upravo zato što su) stvarniji od stvarnosti same. Istraživanje će dati novu teorijsku relevantnost pojmu slike tako što će na konkretnim primjerima sagledati razlike između binarnih opozicija analognog i digitalnog, reprezentacije i imerzije te fizičkih i virtualnih prostora. Temom ćemo se baviti pomoću praktičnih primjera umjetničkih vizualizacija, računalnih igara, korištenja slika na društvenim mrežama, razvoja tehnologije 3D filmova te proučavanjem humanističkih reperkusija primjene najnovijih dispozitiva za kreiranje virtualne realnosti.

Posebni ciljevi:

Osnovni je cilj istraživanja stvoriti kritičko-teorijski aparat pomoću kojega bi se po prvi put u hrvatskoj humanistici sustavno sagledalo društvene aspekte primjene i korištenja tehnologija proširene i virtualne stvarnosti. Taj bi metodološki cilj bio zatim proširen na proučavanje konkretnih umjetničkih i multimedijskih platformi koje svojim kreativnim i tehnološkim intervencijama napuštaju granice slikovnih reprezentacija i omogućavaju novo iskustvo imerzije. Jedan od važnih ciljeva istraživanja jest uspostavljanje metodologije i terminologije koja bi bila najprimjerenija za sagledavanje mnoštva fenomena suvremene vizualne kulture koji ne proizlaze iz teleologije povijesti umjetnosti, nego su uspostavljeni djelovanjem digitalnih tehnologija komunikacije, imerzivnim iskustvima, postupcima kloniranja i repliciranja, teleprezentnosti te svijeta kao posve umreženoga sustava. Dakle, projektom se namjeravaju istražiti ne samo umjetničke reperkusije radikalno novog stanja tehnologiziranog društva, nego i ključna mjesta susreta kreativnosti, znanosti i tehnologije u najširem smislu.

**PROJEKT 2: Prakse zajedništva u tranziciji – umjetnost, institucije i javna sfera**

Ovo je interdisciplinaran istraživački projekt kojemu je kroz znanstvena istraživanja u humanističkim (filologija, znanost o umjetnosti) i društvenim znanostima (sociologija, informacijske i komunikacijske) te kroz umjetničko područje (primijenjena umjetnost) cilj pratiti kako nastaju i oblikuju se nove koncepcije komunitarnosti u umjetnosti, osobito u tranzicijskom i poslijetranzicijskom razdoblju. U fokusu projekta bit će regionalne zajednice, nacije, države, klase ili etničke grupe i njihov odnos prema umjetničkim praksama. Polazna je točka pitanje kako i kakve se zajednice stvaraju nakon 1990., u situaciji duboke transformacije političkog i ekonomskog te društvenog supstrata umjetnosti. Izbor tema ovisi o interesu pojedinih istraživača. Paradigmatska je perspektiva projekta transdisciplinarna, a metodološka je matrica kvalitativna. Projekt se odvija u trima fazama, počevši od prikupljanja građe i literature, obavljanja individualnih terenskih istraživanja do prezentiranja istraživanja i izlaganja radova na radionicama u Osijeku i Varšavi te naposljetku objavljivanja članaka u indeksiranim časopisima i prezentacije radova na međunarodnim simpozijima.

Posebni ciljevi:

Prakse zajedništva istraživat će se kao aktivnosti usmjerene prema (re)definiranju i/ili oblikovanju raznovrsnih umjetničkih zajednica. S jedne strane riječ je o zajednicama koje spajaju vrijednosti, stavovi, ideje i/ili predodžbe, s druge o tzv. prospektivnim zajednicama usmjerenim na postizanje ciljeva. Cilj je pratiti kako nastaju i oblikuju se nove koncepcije komunitarnosti u umjetnosti, osobito u (poslije)tranzicijskom razdoblju. U fokusu će biti regionalne zajednice, nacije, države, klase i/ili etničke grupe i njihov odnos prema umjetničkim praksama. Polazna je točka pitanje kako i kakve se sve zajednice stvaraju nakon 1990., u situaciji duboke transformacije političkog i ekonomskog te društvenog supstrata umjetnosti. Izbor tema ovisi o interesu pojedinih istraživača. Važno je usmjeriti analitički instrumentarij na pitanje zajedničkog modusa *prakticiranja zajedništva*. Opisivat će se aktivnosti i performativni aspekti umjetnosti i kulture kao i pravno-politički okviri njihova zajedništva: politike suodnosa umjetničkih i drugih organizacija (sektor NGO-a), umjetnosti i rubnih kolektiviteta (anarhisti, ekolozi), koncepcije transkulturalizma, odnosa umjetnosti i migracija i sl.

**PROJEKT 3: Temeljne odrednice pojma lutke – sinkronijske, dijakronijske i poetske perspektive**

Sažeti opis projekta:

Projekt „Odrednice pojma lutke” doprinos je teatrološkoj znanosti, osobito znanstvenom proučavanju lutkarske umjetnosti koje je u Hrvatskoj još na početcima. Lutkarska je umjetnost tek u drugoj polovici 20. stoljeća priznata kao umjetnost ravnopravna ostalim tzv. visokim umjetnostima, izborivši se za to mjesto svojim visokim postignućima te pružajući inspiraciju i živom kazalištu glumca. Iako od toga vremena europsku lutkarsku umjetnost prati i kritička i teorijska misao, u Hrvatskoj je znanstveno istraživanje lutkarstva gotovo potpuno zanemareno. Osnivanjem studija Lutkarstva na Akademiji za umjetnost i kulturu u Osijeku, kao jedinoj visokoškolskoj ustanovi u zemlji i regiji na kojoj je usustavljen studij Lutkarstva, situacija se mijenja te Sveučilište Josipa Jurja Strossmayera u Osijeku ima dobre preduvjete da preuzme vodeću ulogu kao rasadnik znanstvene misli o lutkarstvu.

Ovaj je projekt svojevrstan nastavak znanstvenoistraživačkoga projekta „Istraživanje lutkarskog nazivlja”, provedenog u okviru natječaja Sveučilišta J. J. Strossmayera, u kojem je istraženo hrvatsko lutkarsko nazivlje. U nastavku istraživanja pojam lutke stavlja se u širi kontekst te će se istražiti različite vrste lutaka i njihova namjena, drukčije shvaćanje pojma lutke u različitim vremenima i različitim sredinama, upotreba lutke u tzv. primijenjenom lutkarstvu. Istraživanje pojma lutke i lutkarskoga nazivlja pretpostavka je svakoga daljnjeg znanstvenog rada u području lutkarstva i temelj svake stručne i znanstvene, ali i umjetničke, komunikacije u umjetničkoj praksi, ali i u pisanju udžbenika, priručnika, monografija i drugih radova iz područja lutkarstva što će nedvojbeno pridonijeti razvoju te struke.

Posebni ciljevi:

* istražiti odrednice pojma lutke sinkronijski i dijakronijski: kako se mijenjao tijekom vremena te kako se pojam lutke shvaća u različitih sredinama;
* istražiti različito shvaćanje lutke, lutkarstva i lutkarske predstave u različitim sredinama (pojam lutke slično se shvaća u Europi, Americi i Australiji, drukčije u Aziji, a na specifičan način u Africi; također postoje bitne razlike između lutkarstva istočne i zapadne Europe);
* popisati i analizirati različite vrste lutaka i lutkarskih tehnika animacije;
* istražiti poetiku svake vrste lutke;
* pridonijeti izgradnji ujednačenoga nazivlja kojim će se služiti stručnjaci koji se u nastavnom, stručnom, znanstvenom i umjetničkom radu bave lutkarstvom;
* istražiti različite funkcije lutke i njezine primjene ne samo u umjetnosti, nego u obrazovanju, socijalnom radu, terapiji itd. (tzv. primijenjeno lutkarstvo).

**PROJEKT 4: Kultura, mediji i menadžment u kreativnim industrijama – znanstveni, menadžerski i medijski aspekti**

***Tema 4-1: Kultura i umjetnost – znanstveni, menadžerski i medijski aspekti***

Sažeti opis teme:

Kultura i umjetnost u promišljanju odnosa čovjeka i društva oduvijek zauzimaju važno mjesto. Sinergija između djelatnosti u kulturi, umjetničkoga djelovanja u užem smislu te gospodarstva i javnih komunikacija suvremenoga doba omogućuje nam postaviti temelje istraživačke platforme sažete u ovome projektu. Znanstveni, ekonomski i medijski aspekti kulture i umjetnosti propitivat će se, dakle, sinkronijski i dijakronijski unutar polja kulture i umjetnosti istraživanjima iz područja regionalne kulture, kulturne geografije, kulturne antropologije, kulturnoga turizma, kulturnog identiteta, kulturnog kapitala, estetike, ideologije, religijske kulture, sociologije kulture, kulturne memorije, baštine i identiteta prostora. Opći je cilj ovoga projekta pratiti aktualne trendove u istraživanju kulture i umjetnosti, a mehanizmima svakodnevnoga djelovanja, poput primjerice društvene angažiranosti, snažnijega razvoja publike, aktivnoga oblikovanja kulturnog pejzaža i dr., pokušati i u praksi odgovoriti na globalizacijske i ine izazove vremena u kojem živimo. U okviru navedenog bit će istraživane pojedine podteme navedene u okviru specifičnih ciljeva.

Posebni ciljevi:

* komparativnim metodama istražiti i utvrditi specifičnosti kulture, umjetnosti te kulturne baštine regionalnog prostora;
* specifičnosti iskoristiti u svrhu gospodarskog, kulturnog i društvenog razvoja regije;
* otkriti postojeće stanje u kulturi, umjetnosti i društvu s obzirom na globalizacijska kretanja te kritički propitati zatečeno;
* pokušati pretpostaviti tijek daljnjeg razvoja kulture i umjetnosti vremena i prostora u kojem živimo;
* provoditi istraživanja radi otkrivanja elemenata koji čine kulturni identitet urbanih središta i drugih kulturnih pejzaža/prostora;
* ispitati načine tvorbe nacionalnog i rodnog, klasnog, vjerskog i drugih kulturalnih identiteta te njihovu snažnu ispremreženost u svrhu razvoja kulture, umjetnosti i društva u cjelini;
* utvrditi održive i neodržive teze „sukoba kultura” (Huntington);
* kulturnim i umjetničkim aktivnostima poticati interkulturnu komunikaciju;
* ponuditi jasne koncepte kao lijek ksenofobiji i ksenofiliji s krajnjim ciljem zamjene ideološkog diskursa znanstvenim u svrhu poticanja dijaloga, mira i promicanja kulture nenasilja.

***TEMA 4-2: Kulturne i kreativne industrije: pokretači urbane regeneracije i gospodarskog rasta***

Sažeti opis teme:

Kulturne i kreativne industrije u posljednjem su desetljeću, prema broju zaposlenih, rastu ostvarenog prihoda, izvozu i dr. prepoznate kao jedna od rijetkih brzorastućih industrija. One zapošljavaju i najveći broj mladih pri čemu je 3,7 % ukupnoga radnog stanovništva Europske unije zaposleno u ovom sektoru.[[1]](#footnote-1)

Cilj je ove teme analizirati i usporediti ekonomsko stanje kulturnih, kreativnih i ostalih povezanih industrija, utvrditi vanjske i unutarnje čimbenike neophodne za postizanje dinamičnoga razvoja, analizirati utjecaj na gospodarstvo Republike Hrvatske i EU-a u cjelini te utvrditi potencijale i pravce daljnjega razvoja. Prema tomu mikro-projekti unutar ove teme bavit će se društvenim i kulturološkim razlikama u korporativnoj kulturi, suvremenim marketinškim metodama, upravljanjem ljudskim resursima i potencijalima u institucijama kulture i kreativnim industrijama, ulogom i značajem menadžmenta u kulturi i kreativnim industrijama, utjecaju kulturne, ekonomske i porezne politike na dinamiku razvoja pojedinih gospodarskih grana, projektnim menadžmentom i financiranjem, razvojem imidža i brenda te komunikacijom s potrošačima, korisnicima i publikom, utjecaju novih digitalnih (ICT) i medijskih trendova na uspješnost poslovanja i sl.

Osnovni je cilj projekta dati pregled, istražiti i analizirati trenutačne i buduće trendove, razvojna kretanja i fenomene u području ekonomskih znanosti s naglaskom na područje kulture i kreativnih industrija. U okviru navedenog bit će istraživane pojedine podteme navedene u okviru specifičnih ciljeva.

Posebni ciljevi:

* istraživanje dosadašnjih trendova, raspoloživih kapaciteta i potencijala razvoja organizacija u kulturi i kreativnim industrijama. Tema obuhvaća ocjenu i analizu problematike upravljanja ljudskim resursima, inovacijskog potencijala, organizacijskih, materijalnih i financijskih kapaciteta, ekonomskih znanja i vještina za upravljanje organizacijama kao i postavljanje strateških odrednica. Također će biti provedeno otkrivanje čimbenika koji utječu na formiranje korporativne kulture te njihova utjecaja na etično i društveno odgovorno poslovanje;
* istraživanje uloge, značenja, uporabe i uspješnosti primjene tradicionalnih i suvremenih menadžerskih metoda u kulturi i kreativnim industrijama. U okviru teme analizirat će se potreba djelomične komercijalizacije postojeće djelatnosti i uvođenja novih djelatnosti u institucije kulture i umjetnosti;
* istraživanje strategija održivog poslovanja, menadžmenta destinacija, razvoja turističke destinacije, brenda i imidža u turizmu i drugim djelatnostima te upravljanje kvalitetom destinacije. U okviru predmetnoga specifičnog cilja analizirat će se i korištenje specifičnosti kulturne baštine u svrhu gospodarskoga, kulturnoga i društvenoga razvoja te utjecaj na razvoj vlastitoga kulturnog identiteta;
* istraživanje uporabe i učinkovitosti tradicionalnih i suvremenih – nekonvencionalnih marketinških metoda te njihov utjecaj na povećanje vidljivosti, posjećenosti te razvoj i komunikaciju s publikom. U okviru teme analizirat će se modeli i uspješnost *offline* i *online* marketinške promocije i komunikacije s potrošačima te njihov utjecaj na razvoj publike;
* analiza ekonomskoga stanja i trendova u kulturi i kreativnim industrijama prema odabranim ekonomskim kategorijama (udjela u BDP-u, zaposlenosti, gospodarskih trendova i sl.), provedba komparacije dinamike rasta toga s ostalim industrijskim sektorima te analiza njegova utjecaja ili utjecaja pojedinih industrijskih grana na gospodarstvo Republike Hrvatske u cjelini. Provedbom istraživanja nastojat će se odrediti podsektorske razlike u cilju prepoznavanja industrija s perspektivom daljnjega rasta te gospodarskih mjera koje trebaju podržati njihov daljnji rast;
* istraživanje i analiza financijskoga položaja i održivosti sustava financiranja kulture i organizacija u kreativnim industrijama na globalnoj, europskoj i razini pojedini država. Pritom će biti analizirani tradicionalni i alternativni (nekonvencionalni) modeli financiranja kao i kapaciteti za prijavu i provedbu projekata u kulturi i kreativnim industrijama;
* istraživanje razrade i razvoja projektnih ideja te primjene suvremenih modela financijske i ekonomske analize (ocjena isplativosti, rizika) u pripremi i provedbi projekata u kulturi i kreativnim industrijama, a posebice investicijskih i infrastrukturnih projekata koji se prijavljuju za financiranje iz sredstava Europskih fondova i programa;
* istraživanje u cilju oblikovanja preporuka gospodarskih mjera te upravljačkih metoda u svim područjima ekonomske znanosti u svrhu poticanja razvoja identificiranih, perspektivnih, gospodarskih djelatnosti te postizanja dugoročne financijske održivosti organizacija u okviru i izvan područja kulture i kreativnih industrija.

***TEMA 4-3: Mediji i javna komunikacija u političkom, gospodarskom i kulturnom okruženju***

Sažeti opis teme:

Istraživanje medija, njihova utjecaja na pojedince, društvo, institucionalne i druge subjekte i različite društvene fenomene kao i različitih oblika javnog komuniciranja uopće neodvojivo je od političkoga, ekonomskoga i kulturnoga okruženja u kojem djeluju. Bez obzira na to promatraju li se mediji i javne komunikacije u suodnosu s javnom sferom, različitim procesima donošenja i provedbe odluka; u odnosu na ekonomski potencijal i mogućnosti koje nude ili kroz simboličke prakse i usmjerenost na značenja koja prenose kroz medijski sadržaj, riječ je o analizi i istraživanju složenih procesa. Zbog toga ovaj projekt predstavlja arenu u kojoj surađuju i razmjenjuju znanja različite disciplinarne tradicije i metodološke osnove u okviru istraživanja medija u cilju razumijevanja i unaprjeđenja medijskih sustava i komunikacijskih procesa. Osnovni je cilj projekta dati pregled, istražiti i analizirati trenutačne i buduće trendove, razvojna kretanja i fenomene u medijskim i komunikacijskim studijama. U okviru navedenog bit će istraživane pojedine podteme navedene u okviru specifičnih ciljeva.

Posebni ciljevi:

* istraživanja medija kao međusobno povezanih sustava industrija u vidu aktualnih medijskih kretanja kao što su usitnjavanje medija, podjela publike, distribucija proizvoda preko granica koje mediji dijele, globalizacijski procesi, stvaranje konglomerata, digitalna konvergencija, komercijalizacija, potržišnjavanje medija, novi vidovi regulacije i slično;
* istraživanja produkcije, distribucije i reprezentacije medijskih sadržaja iz različitih perspektiva: formalna i neformalna kontrola medijskih sadržaja, novinarska etika, poštivanje profesionalnih standarda izvještavanja i novinarskih praksi, teorije medijske agende, teorije uokvirivanja vijesti (*framing*), novinarska tehnologija, procesi formiranja i prijenosa medijskih poruka, vizualizacija podataka i novi obrasci za digitalne informacije itd.;
* istraživanja uloge medija u komparativnoj perspektivi – u odnosu na ispunjavanje osnovnih funkcija medija, kontrolu političkih elita i politiku uopće, pitanje religije/a, u odnosu na šport te na ekonomska pitanja kao što su pitanje vlasništva medija, financiranje i ostala područja i društvene fenomene i kretanja;
* istraživanja različitih oblika javnih komunikacija (iz perspektive teorija persuazije, situacijskih teorija javnosti, teorija učenja, kultivacijskih teorija i sl.) i njihove uloge i utjecaja u suvremenom okruženju (komunikacijski procesi i utjecaji u području športa, religije, politike, kulture itd.);
* istraživanja i analize različitih medijskih trendova i fenomena te novih komunikacijskih obrazaca (od senzacionalizma i *infotainmenta* preko lažnih vijesti i/ili alternativnih činjenica do specifičnosti novog konteksta digitalnog komuniciranja – tzv. *data journalism*);
* istraživanja procesa interpretacije medijskih poruka i istraživanja medijske publike iz različitih perspektiva (analize recepcije i značenja, analiza participacije i sudjelovanja, analize medijske pismenosti itd.).

**PROJEKT 5: Vokalna umjetnost i glazbena pedagogija – interdisciplinarni znanstveni i umjetnički aspekti**

***TEMA 5-1: Inovacije u suvremenoj i repertoarno-tradicionalnoj vokalno-izvođačkoj praksi***

Sažeti opis teme:

Pjevanje je temeljna glazbena aktivnost koja obuhvaća razne oblike, od pjevanja u svrhu umjetničkog izražavanja do funkcionalnog pjevanja koje proizlazi iz psihološke potrebe za glazbenim izražavanjem emocija i emotivnih stanja. Također, kao primaran oblik izražavanja muzikalnosti, pjevanje predstavlja i temelj glazbenog obrazovanja. U umjetničkom smislu, istraživanje pjevanja podrazumijeva traganje za novim i inovativnim izvođačkim rješenjima u prostoru suvremene, ali i repertoarno-tradicionalne izvođačke prakse. Stoga je, danas, pjevanje potrebno promatrati multi-perspektivno s obzirom na ispunjenje prvenstveno glazbenih, ali i neglazbenih uloga i funkcija. Integrativnost u istraživanju fenomena pjevanja i glasa kao instrumenta na Akademiji za umjetnost i kulturu u Osijeku predstavlja iskorak u istraživanju aktivnosti koja se u Republici Hrvatskoj do sada nije dovoljno istraživala, osobito ne na način koji uključuje sintezu umjetničkog i znanstvenoga pristupa. Istraživanje pjevanja kao umjetničkog, glazbeno-pedagoškog, kulturološkog, sociološkog, psihološkog i terapijskog fenomena doprinosi kvalitetnijem razumijevanju procesa uključenih u realizaciju pjevanja, ali i općenito utječe na osnaživanje položaja glazbene umjetnosti u društvu.

Istraživanja obuhvaćena ovim projektom preispituju ustaljene konvencije koje se povezuju uz solističko, zborno, komorno i zborsko pjevanje kao što su: pjevačko obrazovanje i pjevanje u obrazovanju, pjevanje kao aktivnost profesionalnog odabira ili slobodnog vremena, pjevački glas kao sredstvo komunikacije i/ili interpretacije, ulogu pjevanja i pjesme u zajednici, dobrobiti koje se povezuju s pjevanjem u antropološkom, psihološkom i društvenom smislu. Projekt će se realizirati putem individualnih i skupnih istraživanja, umjetničkih prezentacija i radionica, a prezentacija rezultata istraživanja uključuje objavljivanje radova u domaćim i međunarodnim časopisima, objavljivanje audio i videozapisa te izlaganje na međunarodnim umjetničkim i znanstvenim skupovima i festivalima.

Posebni ciljevi:

Svrha je istraživanja kombiniranim interdisciplinarnim umjetničkim i znanstvenim pristupom:

* istražiti umjetničke, društvene, pedagoške, psihološke i biološke dimenzije fenomena pjevanja i glasa kao instrumenta;
* istražiti različite oblike pojavnosti fenomena solističkog i skupnog (zborskog) pjevanja u odnosu na umjetničke, izvođačke, organizacijske, obrazovne, terapijske, kulturološke, sociološke, povijesne i razvojne uvjete i perspektivu;
* istražiti višestrukost potencijala novih izvođačkih praksi u području vokalne umjetnosti;
* umjetničkim djelovanjem poticati unaprjeđenje vokalne umjetnosti u Hrvatskoj i EU-u;
* istražiti organizacijske sastavnice, koncepte i načela djelovanja vokalnih ansambala i solista;
* unaprijediti područje vokalne umjetnosti interdisciplinarnim istraživanjima zasnovanim na teoriji i empiriji;
* utvrditi moguće dobrobiti koje proizlaze iz aktivnog bavljenja pjevanjem.

***TEMA 5-2: Cjeloživotno učenje učitelja i nastavnika glazbe***

Sažeti opis teme:

Danas u Hrvatskoj rasprostranjen termin *cjeloživotno učenje* može se naći i pod nazivima *permanentno obrazovanje, permanentna edukacija, permanentno usavršavanje, stručno osposobljavanje, stručno usavršavanje* i dr. Stalne i brze promjene u svim sferama života suvremenoga društva nameću potrebu za stalnim usavršavanjem u svim zanimanjima, a posebno u učiteljskoj i nastavničkoj djelatnosti. U Hrvatskoj za učitelje u osnovnoj školi i nastavnike u srednjoj školi cjeloživotno je učenje obvezatno i zakonski regulirano člankom 115. *Zakona o odgoju i obrazovanju u osnovnoj i srednjoj školi*,[[2]](#footnote-2) tj. učitelji i nastavnici imaju pravo i obvezu trajno se stručno osposobljavati i usavršavati. Pod stalnim stručnim osposobljavanjem i usavršavanjem podrazumijeva se pojedinačno i organizirano usavršavanje u matičnoj znanosti u području pedagogije, didaktike, obrazovne psihologije, metodike, informacijsko-komunikacijskih tehnologija, savjetodavnog rada, upravljanja, obrazovnih politika i drugih područja. Cjeloživotno je učenje, dakle, obvezatno za sve učitelje i nastavnike. Ono može biti pojedinačno/individualno i skupno organizirano u školi i izvan nje. Kao i sva druga nastava, tako i nastava glazbe (i u glazbenoj i u općeobrazovnoj školi) svakodnevno doživljava brojne promjene, stoga je nužno da svaki učitelj/nastavnik glazbe stalno bude upoznat s tim promjenama i spreman na izazove koji su pred njim i njegovim učenicima. Projekt će se odvijati putem individualnih i grupnih istraživanja organiziranjem radionica, pisanjem radova koji će biti objavljeni u znanstvenim časopisima ili predstavljeni na konferencijama te objavljeni u zbornicima radova konferencija.

Posebni ciljevi:

U okviru ovog projekta istraživat će se teme koje su u domeni cjeloživotnoga učenja učitelja i nastavnika glazbe radi osuvremenjivanja glazbene pedagogije u području sljedećih tema:

* cjeloživotno učenje učitelja i nastavnika glazbe u kontekstu kurikularne reforme;
* primjena suvremenih strategija poučavanja i učenja u nastavu glazbe te izvannastavne i izvanškolske glazbene aktivnosti;
* osuvremenjivanje pedagoške prakse budućih učitelja i nastavnika glazbe;
* osnaživanje kompetencija učitelja i nastavnika glazbe.

***TEMA 5-3: Spoj tradicijskog i umjetničkog izričaja u opusu hrvatskih skladatelja***

Sažeti opis teme:

Značajnom dijelu opusa hrvatske umjetničke glazbe zasigurno pripada stvaralaštvo obilježeno tradicijskim glazbenim idiomima. Tim su opusom obuhvaćena orkestralna, koncertantna, komorna solistička, vokalno-instrumentalna, vokalna i scenska djela. Iako su određena znanstvena istraživanja na tome području prisutna, opseg je stvaralaštva iznimno velik i još uvijek nedovoljno istražen. Sukladno različitim područjima znanstvenoga djelovanja istraživača uključenih u potprojekt, očitovat će se i različiti pristupi u proučavanju odabrane građe što će neizravno utjecati na konkretan odabir skladbi tijekom istraživanja. Dva su temeljna pristupa koja će prevladavati tijekom istraživanja – muzikološki i kompozicijsko-glazbenoteorijski.

Specifični su ciljevi u odnosu na područja istraživanja:

* prikupljanje umjetničke glazbene građe u kojoj nalazimo prisutnost tradicijskih elemenata;
* odabir glazbene građe koja će biti predmet daljnjeg znanstvenoga istraživanja;
* prepoznavanje, izdvajanje i opisivanje tradicijskih elemenata u odabranim skladbama;
* obrada odabrane građe s muzikološkog aspekta;
* obrada odabrane građe s kompozicijsko-glazbenoteorijskog aspekta.

**PROJEKT 6: Teorijski i poetički aspekti izvedbe – suodnos kostimografije i scenografije**

Sažeti opis projekta:

Ovaj projekt osmišljen je kao interdisciplinarno znanstveno istraživanje koje bi kroz sinkronijska i dijakronijska proučavanja i analize načina oblikovanja i funkciju scenografije i kostimografije u scenskim umjetnostima, s ishodištem u dramskom kazalištu uz moguća otvaranja prema drugim scenskim umjetnostima ovisno o interesima angažiranih istraživača, doprinio razvoju teatrološke znanosti u Hrvatskoj budući da se spomenuta područja u profesionalnom pogledu u hrvatskoj kazališnoj umjetnosti relativno kasno počinju razvijati u odnosu na scenografske i kostimografske tendencije u širem europskom kulturnom krugu (godine 1940. dolazi do razdvajanja ovih dviju struka u hrvatskom kazalištu) te se o njima u nas relativno kasno počinje znanstveno promišljati i pisati. O scenografiji i kostimografiji i danas se u teatrološkoj znanosti u Hrvatskoj rijetko piše te zahvaljujući, primjerice, knjizi Borisa Senkera *Redateljsko kazalište* (1984.) dobivamo uvid u scenografske i kostimografske poetike i prakse u europskom kazalištu 20. st., a zahvaljujući knjizi Nikole Batušića *Povijest hrvatskog kazališta* (1978.), knjizi Đurđe Kovačić *Prisutnost i odjeci ruske scenografije na zagrebačkoj glazbenoj sceni* (1991.), katalogu s izložbe *Sto godina hrvatske scenografije i kostimografije 1909. – 2009*. (2011.), autorskoj knjizi Martine Petranović *Od kostima do kostimografije – Hrvatska kazališna kostimografija* (2015.) te monografijama o značajnim hrvatskim scenografima i kostimografima (Drago Turina, Kamilo Tompa, Ika Škomrlj te Vanda Pavelić Weinart) saznajemo o njihovu umjetničkom radu te dobivamo uvid u dio scenografskih i kostimografskih poetičkih odrednica i tendencija u hrvatskom kazalištu.[[3]](#footnote-3) Pri tome treba naglasiti kako je, ipak, sustavnije i podrobnije istraživana kostimografska praksa u hrvatskom kazalištu, u odnosu na onu scenografsku, dok su pregledi razvoja i tendencija u scenografiji i kostimografiji u scenskim umjetnostima na europskoj pa i na svjetskoj razini uvelike zanemareni u okviru teatrološke znanosti u Hrvatskoj.

Projekt je podijeljen u dva glavna dijela, pri čemu bi se ponajprije istražilo i opisalo razvoj, značenje, poimanje te uloga scenografije i kostimografije u scenskim umjetnostima u europskom i svjetskom kontekstu od najranijih likovnih oblikovanja do suvremenih oblikovanja izvedbi. Scenografija i kostimografija stoga bi se promatrale u različitim razdobljima i podnebljima u odnosu na osnovne poetičke te kulturno-povijesne odrednice promatranog razdoblja, različite teorijske poglede na scenografiju i kostimografiju, njihova konstitutivna obilježja i funkcije unutar izvedbe, odnos scenografije i kostimografije prema ostalim kazališnim i likovnim disciplinama te u odnosu na dominantne scenske prakse u promatranom razdoblju. Promišljanje kostimografije i scenografije uključivalo bi i tematiziranje problematike različitih tipova scenskih i kazališnih prostora, kazališne arhitekture, suodnos izvedbenoga prostora i prostora namijenjenoga gledateljima te suodnos scenografije, kostimografije, tehnike/tehnologije i izvođača. Odabir određenoga prostora i vremena kao i odabir scenske umjetnosti ovisili bi o interesima istraživača uključenih u projekt.

Uzimajući kao ishodište dosadašnja saznanja i obavljena istraživanja o scenografskim i kostimografskim praksama u hrvatskim kazalištima te oslanjajući se na suradnju stručnjaka-suradnika iz spomenutih područja, drugi dio projekta odnosio bi se na istraživanje scenografije i kostimografije u okviru scenskih umjetnosti u Hrvatskoj. U toj bi se fazi projekt sastojao od istraživanja i dokumentiranja dostupne građe u arhivima, prikupljanja literature, odlazaka istraživača na terenska istraživanja u kazališne centre u Hrvatskoj (Osijek, Zagreb, Split, Rijeka, Dubrovnik…), od analize i interpretacije prikupljene građe te usporedbe dobivenih podataka u okviru Hrvatske s obzirom na poetske označnice, repertoar (domaći autori, strani autori, autorski projekti), utjecaj kulturno-povijesnih datosti na umjetničke i kulturne politike promatranog vremena i geografskog prostora kao i usporedbe scenografskih i kostimografskih praski u scenskim umjetnostima u Hrvatskoj s njihovim tendencijama u europskom kontekstu. Istraživanje scenografije i kostimografije u scenskim umjetnostima u Hrvatskoj bila bi podijeljena na tri velika dijela, od početka kazališta u Hrvatskoj do 1945., od 1945. do 1990. te od 1990. do danas. S obzirom na afinitete uključenih istraživača, proučavala bi se uloga, značenje, percepcija i recepcija, (su)odnos scenografije, kostimografije, izvođača, gledatelja te izvedbenog prostora i prostora gledatelja, odnos dramskih djela/tekstualnih predložaka i scenske prakse s obzirom na scenografiju i kostimografiju u različitim scenskim umjetnostima u odabranom razdoblju: dramskom kazalištu, plesnoj umjetnosti, glazbeno-scenskim izvedbenim oblicima te u drugim suvremenim izvedbenim praksama.

Posebni ciljevi:

* istražiti i prikupiti postojeću literaturu o razvoju scenografije i kostimografije u europskom i svjetskom kontekstu;
* ponuditi izbor najrelevantnije postojeće literature o scenografiji i kostimografiji;
* odabrati od postojeće literature, radova ili poglavlja iz knjiga one najrelevantnije i prevesti ih na hrvatski jezik te ih tako učiniti dostupni(ji)ma studentima, znanstvenicima i umjetnicima;
* temeljem dostupne i odabrane literature usporediti značenja i funkcije scenografije i kostimografije unutar scenskih umjetnosti u različitim kulturno-povijesnim kontekstima (npr. zapadno-europski kulturni krug te istočne kazališne tradicije);
* temeljem prikupljenih arhivskih materijala (kazališne kritike, članci i drugo) popisati hrvatske scenografe i kostimografe, opisati njihove umjetničke poetike te istražiti recepciju scenografije i kostimografije u scenskim umjetnostima u Hrvatskoj;
* usporediti razvoj i načine oblikovanja scenografije i kostimografije u scenskim umjetnostima u kazališnim centrima u Hrvatskoj na sinkronijskoj i dijakronijskoj razini;
* usporediti razvoj scenografije i kostimografije u scenskim umjetnostima u Hrvatskoj u odnosu na europske (i svjetske) tendencije uzevši u obzir kulturno-povijesne označnice proučavanog razdoblja;
* razviti interdisciplinaran model i instrumentarij za analizu scenografije i kostimografije;
* izraditi udžbenike, stručne i znanstvene radove o scenografiji i kostimografiji kojima će se moći služiti nastavnici i studenti u nastavnom procesu te istraživači, teatrolozi i praktičari u znanstvenom i umjetničkom radu.

# 7. PLAN ORGANIZACIJSKOG RAZVOJA

Opći smjer organizacijskog razvoja Akademije za umjetnost i kulturu u Osijeku tijekom razdoblja trajanja ove strategije obuhvaća sljedeće aktivnosti:

* razvoj interne mrežne baze podataka u cilju diseminacije informacija o znanstvenim aktivnostima znanstvenika Akademije;
* osnaživanje projektnog ureda u svrhu potpore znanstvenicima u prijavi i provedbi znanstvenih projekata;
* osnaživanje i promidžbu do sada razvijenih platformi (navedene pod 2.2. Strateške znanstvene platforme), posebice Centra za interdisciplinarna istraživanja u umjetnosti i znanosti te ispitivanje funkcionalnosti postojećih modela i razvoj novih radi pružanja odgovarajuće potpore znanstveno-istraživačkom radu Akademije;
* nabavu nove računalne opreme i povećanje knjižnoga fonda u cilju pribavljanja recentne literature i dostupnosti relevantnih baza podataka koje će biti korištene radi razvoja znanstveno-istraživačkoga rada nastavnika;
* povećanje broja zaposlenih u znanstveno-nastavnim zvanjima što je moguće ostvariti poticanjem djelatnika na upis doktorskoga studija te stjecanje znanstvenih zvanja poslijedoktoranada i drugog nastavnog osoblja;
* poticanje objavljivanja znanstvenih radova nastavnika donošenjem Pravilnika o poticanju znanstvene izvrsnosti;
* osnaživanje Povjerenstva za Erasmus program te međunarodnu suradnju pri čemu će biti organizirana savjetovanja na razini svih odsjeka radi poticanja mobilnosti znanstvenika (dolazne i odlazne) te razvoja novih međunarodnih suradnji u cilju razvoja znanstvenih projekata, dijeljenja znanja, iskustva i informacija te diseminacije rezultata znanstvenih istraživanja.

Plan organizacijskog razvoja Akademije za umjetnost i kulturu u Osijeku tijekom razdoblja trajanja ove strategije obuhvaća sljedeće konkretne ciljeve i zadatke:

**RAZVOJNI CILJ 1 – ZNANSTVENI I UMJETNIČKI RAD**

**Strateški cilj 1.1 – postizanje prepoznatljivosti u znanstvenoj, umjetničkoj i stručnoj djelatnosti**

* Zadatak 1 – realizirati sve projekte i teme predviđene Strategijom znanstvenog rada 2020-2024.
* Zadatak 2 – postići prepoznatljivost u područjima znanstvenih istraživanja u skladu s godišnjim pokazateljima uspješnosti i povećanjem od 5% za svaku narednu godinu, počevši od 2021.
* Zadatak 3 – povećati broj objavljenih znanstvenih radova u međunarodno priznatim časopisima ili njima ekvivalentnim domaćim publikacijama u skladu s godišnjim pokazateljima uspješnosti i povećanjem od 5% za svaku narednu godinu, počevši od 2021.

**Strateški cilj 1.2 – kontinuirano podizanje kvalitete umjetničkog i znanstvenog istraživanja**

* Zadatak 1 – ciljano povećati broj objavljenih radova u istaknutim međunarodnim znanstvenim časopisima koji su indeksirani u CC bazama, u Web of Science i Scopusu u skladu s godišnjim pokazateljima uspješnosti i povećanjem od 5% za svaku narednu godinu, počevši od 2021.
* Zadatak 2 – vođenje bibliografije zaposlenika u humanističkim i društvenim znanostima kroz implementaciju interne on-line baze podataka.
* Zadatak 3 – osnovati časopis iz znanosti o umjetnosti *Nove teorije*, dovesti ga na razinu minimalno A2 te uključiti ga u najmanje jednu od relevantnih citatnih baza.
* Zadatak 4 – unaprijediti kvalitetu znanstvenog rada asistenata kroz doktorsko i postdoktorsko usavršavanje.
* Zadatak 5 – poticati objavljivanje znanstvenih knjiga, zbornika i udžbenika sukladno Pravilnik o nakladničkoj djelatnosti i Pravilnika o nagrađivanju znanstvenog rada i provođenja znanstvenih projekata.

**RAZVOJNI CILJ 2 – PROJEKTI I KADROVI**

**Strateški cilj 2.1 – razvoj sustava uzastopne potpore prijavama i sudjelovanju na domaćim i međunarodnim projektima**

* Zadatak 1 – povećati broj znanstvenih projekata financiranih iz domaćih izvora (UNIOS, HRZZ, MZOS) i znanstvenih i stručno-razvojnih projekata iz međunarodnih fondova.
* Zadatak 2 – aktivno podupirati prijave i provedbe projekata kroz djelatnosti svih nadležnih službi Akademije, prvenstveno Ureda za znanost/umjetnost, programe, projekte EU i međunarodnu suradnju.
* Zadatak 3 – kontinuirano pratiti i procjenjivati potencijalni učinak novih projektnih inicijativa u skladu sa strateškim poljima i granama.

**Strateški cilj 2.2 – pozicioniranje na mjesto nacionalnog predvodnika u izvođenju projekata u polju znanosti o umjetnosti**

* Zadatak 1 – profilirati djelovanje Centra za interdisciplinarna istraživanja u umjetnosti i znanosti kao osnovnog pokretača svih znanstvenih aktivnosti na Akademiji.
* Zadatak 2 – kontinuirano i ciljano zapošljavati nove djelatnike u strateški važnim poljima i granama, u skladu s potrebama izvođenja projekata.
* Zadatak 3 – sustavno poticati djelatnike na koncentriranje njihova znanstvenog rada u skladu s razvojem strateških polja i grana.

**RAZVOJNI CILJ 3 – MEĐUNARODNA SURADNJA**

**Strateški cilj 3.1 – proširenje suradnje s najznačajnijim svjetskim institucijama iz svih znanstvenih polja djelovanja Akademije**

* Zadatak 1 – uspostava međunarodne suradnje na svim razinama umjetničkog i znanstveno-istraživačkog djelovanja Akademije uz inzistiranje na umrežavanju s ciljem interdisciplinarne suradnje.
* Zadatak 2 – organizirati međunarodne znanstvene skupove, okrugle stolove i gostujuća predavanja u skladu s mjerilima Stretegije znanstvenog rada.
* Zadatak 3 – jačanje znanstvene povezanosti Akademije kroz međunarodnu suradnju s postojećim partnerskim ustanovama u inozemstvu kroz odlazne inicijative naših znanstvenika.

**Strateški cilj 3.2 – suradnja sa srodnim institucijama iz regije**

* Zadatak 1 – povezivanje sa srodnim institucijama iz regije u svim poljima djelovanja.
* Zadatak 2 – mobilnost kroz međunarodnu razmjenu znanja u dužemu vremenskom razdoblju.
* Zadatak 3 – podizanje razine međunarodne suradnje Akademije kroz postojeće i novopotpisane ugovore.

Financiranje ovih aktivnosti planira se u okviru sredstava višegodišnjega financiranja znanosti, iz vlastitih sredstava i sredstava koje Akademija planira ostvariti provedbom i sudjelovanjem na znanstvenim projektima i programima.

1. # Eurostat, 2017, Culture statistics - cultural employment, Izvor:

   <https://ec.europa.eu/eurostat/statistics-explained/index.php/Culture_statistics_-_cultural_employment> (8.5.2018.) [↑](#footnote-ref-1)
2. „Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14 - RUSRH, 152/14, 7/17 i 68/18 [↑](#footnote-ref-2)
3. Ovdje su pobrojeni samo izabrani, odnosno najrelevantniji naslovi objavljenih djela u kojima se promišlja o scenografiji i kostimografiji u scenskim umjetnostima u teatrološkoj znanosti u Hrvatskoj. [↑](#footnote-ref-3)